Konfrontasi ganti darurat

Ketika darurat berjalan aku tinggal di Kuala Klawang. Ketika konfrontasi berjalan aku tinggal di Batu Serambai, Ulu Klawang.Dari segi fakta sejarah untuk warga Jelebu, darurat disambung dengan konfrontasi. Malah ketika darurat di Jelebu belum selesai lagi, konfrontasi sudah sampai.Sebelum darurat diisytiharkan, sebelum konfrontasi sampai, tentera Jepun sudah masuk melanggar Tanah Melayu. Jepun menyerang Kota Bharu pada 8 Disember, 1941.Jepun kemudiannya kalah. Jepun mengaku kalah pada 12 September, 1945.Ketika orang kampung baru dua musim nak menanam padi darurat pula sampai pada 20 Jun, 1948.Ketika darurat sampai aku belum lahir lagi. Aku membesar di zaman darurat.Di zaman darurat, Jelebu terus menjadi “kawasan hitam”, kawasan yang aktif dengan aktiviti perjuangan Parti Komunis Malaya (PKM) melawan penjajah Inggeris.Jelebu sesudah Tuan Ellis dan Tuan Ebon balik kampung, masih lagi wilayah kawasan hitam.Maknanya masih dalam suasana darurat hingga ke tahun 1965.Jelebu adalah antara wilayah-wilayah dan daerah akhir di semenanjung yang diisytiharkan menjadi “kawasan putih”.Kawasan Putih bermakna semua gerakan gerila PKM sudah tumpas.Belum pun sempat darurat ditamatkan, konfrontasi bermula.Aku ingat lagi ada keramaian di Padang Kuala Klawang apabila Jelebu diisytiharkan sebagai kawasan putih.Keramaian ini diadakan pada waktu malam di bahagian padang tempat permainan kanak-kanak.Padang awam Kuala Klawang terletak di tepi pekan di hadapan rumah pasung.Malam itu aku berada di sana. Aku datang dengan harapan untuk berhibur dan bercanda-canda kerana ada keramaian.Rupanya malam itu bukan untuk berhibur.Malam itu ada beberapa orang bekas gerila PKM datang berceramah.Aku tak tahu buah butir yang dituturkan oleh bekas gerila ini. Entah berapa orang yang berucap pun aku tak tahu. Mereka berucap melalui alat pembesar suara dalam bahasa Tionghoa.Juruhebah pun bertutur dalam bahasa Tionghoa.Aku nampak ramai warga Kuala Klawang dan orang Jelebu datang mengelilingi pentas. Budak-budak bawah umur seperti aku ini hanya datang buat ramai. Kami tidak tahu hujung pangkal.Aku tertanya-tanya apa yang berlaku. Yang aku dengar hanya ayat, “Cina komunis serah diri”.Ini bukan bermakna PKM tiada gerila dan penyokong Melayu. Malah aku sendiri tahu di Jelebu ada gerilawan PKM yang tersohor bernama Zaiton.Anak gadis bernama Zaiton Kidon ini adalah legenda dan kemegahan orang Kampung Amar Penghulu dan Ulu Klawang.Daripada apa yang aku dengar keluarga Pakcik Kidon ini tinggal di Kampong Kelaka. Ini kampung ulu pedalaman di mana kampung Pakcik Kidon berjiran dengan kampung Orang Asli, Sakai Kelaka.Mengikut surahnya ada pasukan gerila PKM beroperasi di sekitar Kampung Kelaka.Ketika itu si Zaiton ini masih belasan tahun. Gerila PKM ini datang minta bantuan. Mereka meminta orang kampung membelikan bahan makanan di kedai di luar kampung.Pasukan gerila PKM ini kerap datang ke Kampung Kelaka kerana kampung ini amat ulu dan jauh dari pengetahuan untuk dapat dihidu oleh tentera Inggeris dan Gurkha.Si Zaiton ini akan keluar ke Kampung Amar Penghulu, ke kedai runcit Haji Ramli untuk membeli barang-barang yang dipesan oleh gerila. Akhirnya hubungan keluarga Zaiton dengan gerila menjadi akrab.Akhir setelah Zaiton mendewasa belasan tahun, gerila PKM mempelawanya untuk masuk ke hutan berjuang bersama mereka.Pakcik Kidon dan keluarga bersetuju. Maka Zaiton masuk hutan untuk dilatih menjadi gerilawan PKM.Pernah aku mendengar cerita komunis Zaiton ini dari Mak Long Biah, isteri kepada Pak Long Arof.Suami isteri ini menjadi keluarga angkat keluarga Zaleha dan Rais ketika kami tinggal di Kampung Batu Serambai.Satu malam lepas makan di rumah Mak Long Biah kisah Zaiton keluar.Malam itu pak long dan mak long mengadakan kenduri doa selamat sempena menyambut beras baru.Bukan kenduri besar hanya dua tiga keluarga dijemput.Lepas makan orang-orang dewasa, mak, abah dan kakak akan bersila duduk atas tikar sambil menggulung rokok. Ada yang makan sirih sambil minum teh panas kosong.“Den ado jumpa Zaiton…lopeh dio dah serenda… dio duduk di Klako.” Mak Long Biah memulakan cerita.Aku, abang dan adik aku duduk melopong mendengar orang tua-tua bercerita.Aku amat suka mendengar kisah-kisah dari mulut orang tua. Macam-macam cerita keluar dari mulut mereka.Ada cerita pengalaman jumpa harimau, jumpa babi atau kisah menjerat kancil atau mencari ikan.Untuk aku paling menarik bila orang tua-tua membuka kisah si anu dan si anu kena racun. Si anu kena rasuk atau si anu jumpa hantu.Mata aku tak pernah mengantuk bila mendengar cerita-cerita ini.“Laaa…. Eton ni kato … mak long.. tau tak.. ado sekali.. kami ateh bukit. Eton nampak mak long dalam sungai mengocar ikan. Pasukan kami mandang ke bawah dari atas bukit… tak buek apo-apo.”Mak Long Biah bercerita tentang Zaiton dan pasukan gerila PKM yang ternampak orang kampung sedang mencari ikan dalam sungai.“Mak Long ooi… Orang Putih tak dapek cari kami, kito pandai ilang dalam hutan… cari tak jumpo.” Mak Long meneruskan cerita.Mata aku terbuka luas.Kemudian mak long bersurah sebagai perawi sahih.Mengikut cerita mak long yang didengar dari Zaiton, pasukan gerila komunis ini akan berjalan kaki ke belakang, jalan terbalik hingga sampai sebatu lebih.Bila Gurkha jumpa tapak kaki, mereka akan anggap gerila ini jalan ke depan walhal gerila berjalan ke belakang.“Eton ini bercerito… ada maso komineh ni manjat pokok bergayut dari pokok ke pokok macam cikah… ini untk hilangkan tapak kaki.” Mak Long Biah menjadi perawi sahih memungut surah dari Zaiton.Baru aku sedar betapa liciknya gerila PKM ini ketika berjuang untuk memerdekakan Tanah Melayu.Kami budak-budak Kampong Batu Serambai tidak pernah bertemu dengan gerila PKM.Tapi semua orang Ulu Klawang dan mungkin juga warga Jelebu tahu atau pernah mendengar lagenda Zaiton, anak Pakcik Kidon.Paling hampir kami dengan komunis ialah apabila bermain “perang-perang” memakai senapang buluh dengan peluru buah cenderai.Ada yang jadi gerila komunis dan ada yang jadi tentera Gurkha. Kami bermain dalam belukar tepi sekolah di sebelah kebun getah Raja Husin.Letih bermain perang-perang kami duduk di tepi padang sekolah bercerita tentang komunis dan darurat.“Kau tak tahu maso.. darurat… ada kerpiu… malam tak leh keluar.”Ayen bercerita pengalaman dirinya di zaman darurat.Nama Ayen sebenarnya Raja Ibrahim anak kepada Raja Husin pemain silap mata yang tersohor di Jelebu.“Konfrontasi sekarang ni… takda kerpiu.. boleh keluar malam.. malam-malam ada pengawal kampong.” Ayen bersurah sambil ketawa.“Tu malam tak keluar, gi ngaji aaa.” Aku bertanya sama ada mereka belajar membaca Quran di waktu malam seperti kebiasaan budak-budak kampung.“Kito mengaji di surau… surau Lobai Juri.” Ujang mencelah memberikan penjelasan.“Jang … kao ingat tak? Ontah berapa kali… kito lari masuk dalam longkang bilo dongar ada kereta lalu… kito paling takut kereta Gurkha dari Bukit Tangga nak balik ke Klawang. Kereta perisai… ada mesingan terpasang… konfrontasi ini tak macam darurat. Gurkha pun dah takdo.” Raja Ibrahim memberi gambaran antara zaman darurat dengan zaman konfrontasi.Aku merasa ketinggalan kerana tidak ada pengalaman macam Ayen dan Ujang yang lari masuk longkang tepi jalan. Lari menyorok dari kereta Gurkha.Konfrontasi berterusan. Ada rapat umum di sana sini. Rapat umum mengutuk Sukarno.Semua ini aku baca dalam Utusan Melayu. Aku membesar, aku celik dunia melalui akhbar Jawi Utusan Melayu dan akhbar hari Ahad Utusan Zaman.Dari dua akhbar ini aku baca kempen Ganyang Malaysia berterusan di Jakarta. Tunjuk perasaan sering berlaku di hadapan Pejabat Kedutaan Malaysia di Jakarta.Ketika ini Sukarno bukan lagi Bung Karno nasionalis Nusantara.Tapi dari Utusan aku ada terbaca konsep Melayu Raya dan Maphilindo. Ketika tingkatan satu dan tingkatan dua aku tidak faham semua ini.Satu hari ketika aku berbasikal pulang sekolah aku berselisih dengan banyak lori askar.Aku tidak tahu apa yang berlaku.Setelah makan tengah hari aku, berjalan mencari kawan arah ke sawah. Bila aku hampiri rumah Cikgu Ali, dia guru pencen, aku terperanjat kerana di hadapan rumahnya ada sebuah kereta jip.Atap hijau jip ini berambu-rambu dengan kain perca hijau. Tidak ada sesiapa dalam jip ini.Ketika ini keluarga Cikgu Ali tiada di rumah. Aku berjalan sambil tercari-cari. Tidak tahu apa yang aku cari.Aduh! Aku terserempak dengan seorang “Negro”. Dia memakai topi besi macam askar Jerman.Dia duduk di bawah pokok jambu di atas rumput di tepi perigi Cikgu Ali.Di hadapan tentera Negro ini kelihatan satu kotak seperti radio dengan gagang telefon. Juga ada wayar besi sebesar jari kelengkeng terpacak di alat ini.Negro ini tidak marah bila aku hampiri. Malah dia tersenyum menampakkan giginya yang putih.Dari alat ini aku dengar suara. Sahih ini radio. Mungkin ini juga telefon. Aku tidak tahu apa yang sedang berlaku. Si Negro ini bercakap dalam bahasa Inggeris.Apa yang aku dengar hanya “Yes Sir… roger Sir..” Siapa Roger ini tidak pula aku tahu.Lama juga aku memerhatikan si Negro ini. Kemudian dia membawa alat ini masuk ke dalam kereta dan beredar.Siapa Negro ini? Tentera dari mana Negro ini aku tidak tahu. Bila aku buka cerita ini kepada kawan-kawan ramai tak percaya.Esoknya makin banyak lori askar datang. Semua lori ini membawa tentera. Kali ini aku lihat ramai tentera Orang Putih. Aku nampak juga askar Melayu.Kami budak-budak hairan dengan apa yang sedang berlaku.Apakah ada perang di Jelebu? Apakah askar payung terjun Sukarno sudah datang sekali lagi ke Gagu?“Hoi… askar ni sumo pergi ke Kenaboi.” Ayen memberi maklumat.“Perang ke di Kenaboi?” Aku bertanya.“Bukan perang… berlatih perang.” Ayen yang lebih tua daripada kami memberi penerangan.Kenaboi ini kawasan hutan. Kampung paling ulu di daerah Jelebu.Ramai Sakai duduk di Kenaboi. Malah kami budak-budak kalau dituduh berasal dari Kenaboi ini menjadi satu penghinaan. Malah boleh menimbulkan pergaduhan.Esok petang pulang dari sekolah aku melihat satu perkara yang tak pernah aku lihat.Aku ternampak helikopter dengan dua kipas. Kami di padang sekolah bersorak-sorak bila ternampak helikopter ini.Kemudian lebih memeranjatkan, kami ternampak helikopter dua kipas menjinjing sebuah jip. Kami budak-budak bersorak.Kami macam menonton wayang perang. Helikopter melintas depan Kampung Batu Serambai dalam perjalanan menuju ke Kenaboi.Satu petang dua minggu kemudian askar-askar ini pulang dari Kenaboi.Sekali lagi mereka akan melintasi kampung kami.Untuk kami anak-anak di zaman konfrontasi ini pesta cukup menarik.Kami beratur di tepi jalan dan melambai-lambai pada lori dan jip.Ada askar Melayu, ada tentera Gurkha dan ada askar Orang Putih.Bila lori Orang Putih lalu, maka kami akan melaung “Joni, Joni, Joni” dan “Jon, Jon, Jon”.Dari dalam lori tentera Orang Putih akan melemparkan keluar gula-gula, coklat dan biskut.Ini bekalan makanan ration yang mereka tidak makan.Kami budak-budak amat gembira bila lori askar Orang Putih lalu.Kami merasa muram bila lori askar Melayu atau lori Gurkha lalu.Mereka tidak membaling apa-apa keluar. Mereka “buat dek” saja melihat kami berdiri di tepi jalan.Aku terus ke sekolah. Seperti biasa di sekolah kami ada latihan keselamatan jika sekolah kami kena bom.Aku terpikir juga siapa agaknya yang hendak mengebom sekolah kami.Ketika itu aku tidak terfikir askar payung terjun Sukarno akan datang ke Jelebu.Aku yakin tentang ini kerana aku sudah melihat dengan mata kepala aku sendiri alat radio askar Negro yang canggih.Aku juga yakin askar Indonesia tidak memiliki helikopter dua kipas seperti yang aku saksikan melintas di Kampung Batu Serambai.Malah Utusan Malaysia dan Radio Malaya selalu melaporkan berita ramai rakyat Indonesia miskin hingga mereka makan tikus.Tiba-tiba satu pagi pada September 1965, aku dengar berita Sukarno kena tangkap.Aku dalam tingkatan dua atau “form two”.Aku tak tahu apa yang berlaku.


Da’i Syed dibebaskan dengan ikat jamin

Syed Shah Iqmal Syed Mohammad Shaiful, atau dikenali ramai sebagai Da’i Syed hari ini dibebaskan selepas melunaskan bayaran ikat jamin berjumlah RM35,000 di Mahkamah Shah Alam dan Mahkamah Petaling Jaya.Peguam bela selebriti itu, Syed Amirul Syed Edros berkata bayaran ikat jamin anak guamnya dilunaskan oleh abangnya, Syed Shah Iqram dan pengurusnya, Mohd Aizat Jaafar.Menurut Syed Amirul, kegagalan anak guamnya membayar ikat jamin selepas didakwa di kedua-dua mahkamah berkenaan pada 10 Dis lepas menyebabkan dia ditahan di Pusat Tahanan Reman Sementara, Beranang.“Urusan di Mahkamah Shah Alam selesai kira-kira pukul 11 pagi tadi dan kemudian dia (Syed Shah Iqmal) dibawa ke Mahkamah Petaling Jaya bagi urusan di situ pula,” katanya kepada pemberita di sini, hari ini.Pada 10 Disember lepas, Syed Shah Iqmal, 25, didakwa atas pertuduhan melakukan persetubuhan di luar tabii dan mencabul kehormatan di Mahkamah Petaling Jaya, dan pada hari yang sama di Mahkamah Shah Alam pula dia menghadapi tuduhan merogol seorang wanita.Di Mahkamah Petaling Jaya, dia dikenakan ikat jamin RM25,000 bagi kedua-dua pertuduhan dan tarikh 19 Februari ditetapkan untuk sebutan semula kes, manakala di Mahkamah Shah Alam dia dikenakan ikat jamin RM10,000 dan sebutan semula kes pada tarikh 25 Jan.Sementara itu, Syed Shah Iqmal ketika ditemui pemberita selepas selesai urusan di Mahkamah Petaling Jaya berkata beliau redha dengan ketentuan berkenaan dan menyerahkan hal seterusnya kepada mahkamah.Katanya buat masa ini, beliau akan berehat sementara waktu dan melepaskan rindu bersama keluarga selepas direman selama 18 hari.“Saya juga perlukan sedikit ruang untuk mengubat jiwa, mental dan kesedihan saya,” katanya.


Dakwaan suntikan vaksin AstraZeneca kurang daripada sepatutnya disiasat

Badan Bertindak Imunisasi Covid-19 (CITF) sedang menyiasat secara terperinci berhubung dakwaan kes pemberian vaksin AstraZeneca kurang daripada dos yang sepatutnya, iaitu kurang daripada 0.5 mililitet (mL).CITF dalam satu kenyataan memaklumkan insiden berkenaan didakwa berlaku di Pusat Pemberian Vaksin AstraZeneca (PPV AZ) World Trade Centre Kuala Lumpur semalam.Menurut kenyataan itu, kedua-dua penerima vaksin yang terlibat dalam insiden itu telah dikenal pasti.“CITF tidak akan teragak-agak mengambil tindakan kepada mereka yang tidak memenuhi mutu yang kami tetapkan atau melanggar sebarang peraturan,” katanya.CITF turut menegaskan, pihaknya sentiasa mementingkan mutu perkhidmatan semua pakar perubatan yang terlibat di bawah Program Imunisasi Covid-19 Kebangsaan , termasuklah pakar perubatan swasta yang diuruskan oleh ProtectHealth Corporation Sdn Bhd yang terlibat dengan program imunisasi itu.


Kes baru Covid-19 kekal lepasi 9,000 bagi hari ketiga

Malaysia merekodkan kes baru sebanyak 9,105 menjadikan kes keseluruhan Covid-19 meningkat sebanyak 836,296.Selangor kekal mencatat kes harian tertinggi sebanyak 4,682 disusuli Kuala Lumpur (1,247), Negeri Sembilan (541), Johor (392), Kedah (382), Pahang (300), Melaka (278), Sabah (271), dan Pulau Pinang (243).Hanya Perlis (1) sahaja yang mencatat kes satu digit hari ini.Negara juga mencatat sebanyak 5,194 kes sembuh menjadikan jumlah keseluruhan kes sembuh meningkat kepada 742,297.Kes aktif dengan kebolehjangkitan pula kini berjumlah 80,665.Dalam pada itu, 961 pesakit ditempatkan di unit rawatan rapi (ICU) termasuk 455 orang memerlukan bantuan alat pernafasan.Malaysia turut mencatat 91 lagi korban akibat Covid-19, menjadikan jumlah mangsa yang maut meningkat kepada 6,158.


75% rakyat Jepun tidak setuju pemerhati asing sertai Olimpik Tokyo

Tinjaun mendapati lebih dari 75% warga Jepun tidak bersetuju pemerhati sukan dari luar negaranya turut serta dalam sukan Olimpik di Tokyo.Tinjaun yang dilaksanakan akhbar Yomiuri Shimbun mendapati hanya 18% rakyat negara itu menyokong untuk membenarkan pemerhati asing melawat Jepun bagi menyertai temasya sukan yang ditangguh sejak tahun lalu.Penganjur sukan itu berkata pihaknya akan membincangkan perkara tersebut dan meneliti keputusan yang bakal diambil pada bulan ini sebelum obor Olimpik dinyalakan pada 25 Mac depan.Bagaimanapun, media Jepun berkata para penganjurnya telah mengambil keputusan untuk menyekat kedatangan pemerhati luar.Presiden Tokyo 2020 Seiko Hashimoto berkata pihak penganjur “sememangnya mahu mengadakan acara sukan itu di stadium yang penuh dengan peminat-peminat dari seluruh dunia, namun ia sukar dilakukan kerana situasi ketika ini tidak membolehkan ia dilakukan kerana kemudahan-kemudahan perubatan tidak begitu mencukupi.”Pihak penganjur sukan itu turut berkata mereka akan membuat keputusan mengenai had pemerhati sukan itu pada April depan.Tinjaun itu dilakukan pada 5 hingga 7 Mac melalui telefon, dengan 1,066 responden dari 1,977 orang yang dihubungi.


Hampir 9 juta dos penggalak diberi setakat ini

Hampir sembilan juta dos penggalak telah diberikan setakat malam tadi (11.59 malam), kata Menteri Kesihatan Khairy Jamaluddin Beliau menjangkakan jumlah itu akan melepasi 10 juta minggu depan kerana kerajaan sedang meningkatkan usaha menggalakkan lebih ramai individu mendapatkan suntikan dos penggalak.“Hasil daripada program dos penggalak dipercepatkan, ditambah dengan prosedur operasi standard (SOP), kapasiti hospital kekal terkawal walaupun terdapat lonjakan kes import Omicron,” katanya dalam ciapan terkini di akaun Twitter beliau.Mengambil contoh Sarawak, Khairy berkata negeri itu merekodkan kes harian melebihi 3,000 sebelum memulakan program suntikan dos penggalak pada Oktober lepas.“Kes harian kini sudah menurun kepada dua angka, dengan setiap penunjuk turun melebihi 90% sejak September. Dapatkan dos penggalak,” katanya.Minggu lepas, Khairy berkata empat pusat pemberian vaksin (PPV) Covid-19 mega di Lembah Klang akan mula beroperasi esok untuk menawarkan suntikan dos penggalak dalam usaha meningkatkan kadar pengambilan bagi dos ketiga itu.Empat PPV mega itu adalah PPV Pusat Dagangan Dunia Kuala Lumpur (WTC), PPV Axiata Arena Bukit Jalil, PPV Pusat Konvensyen Ideal (IDCC) Shah Alam dan PPV Soka Gakkal, Klang.


Menjelang pembentangan Belanjawan 2022, pengusaha bas rayu bantuan kerajaan

Menjelang pembentangan Belanjawan 2020, Persatuan Pengusaha Bas Seluruh Malaysia (PMBOA) merayu supaya kerajaan memberikan bantuan kepada mereka kerana terjejas teruk akibat pelaksanaan perintah kawalan pergerakan bagi mengekang Covid-19.Presiden PMBOA Mohamad Ashfar Ali, berkata industri bas juga menghadapi masalah kewangan berterusan sejak beberapa dekad lalu dan kebanyakan pengusaha hanya hidup sekadar “cukup makan”.“Di bawah PKP, industri bas dikategorikan sebagai perkhidmatan penting, oleh itu syarikat-syarikat bas tetap meneruskan operasi,” katanya kepada MalaysiaNow.“Namun demikian, perjalanan adalah terhad untuk orang awam dan hampir tidak ada penumpang yang menaiki bas dan ini menyebabkan pengusaha bas tidak menjana pendapatan.”Mengulas lanjut, Ashfar berkata, walaupun syarikat bas kembali meraih pendapatan susulan kebenaran merentas negeri pada 11 Oktober lalu, ia masih belum cukup untuk menampung kerugian.“Jumlah penumpang sememangnya bertambah sejak kebelakangan ini tetapi orang ramai masih bimbang untuk menaiki bas. Jumlah perjalanan masih tidak sama seperti dulu.“Setiap bas yang bergerak perlu memastikan kapasiti penumpang melebihi 50% untuk meraih keuntungan.“Bagaimanapun, bas yang masih dalam pinjaman sewa beli (hire-purchase) perlu dapatkan kapasiti penumpang 70% sebelum mencatat keuntungan bagi setiap perjalanan,” katanya.Ashfar berkata, antara cadangan yang dikemukakan PMBOA, yang turut dipersetujui 110 syarikat bas di seluruh Malaysia ialah memperkenalkan skim memberi kursus latihan  percuma bagi individu yang berminat menjadi pemandu bas.Katanya, ini kerana industri pengangkutan itu sering menghadapi kekurangan pemandu sejak 20 tahun lalu.“Seterusnya ialah pengecualian cukai import dan cukai eksais bagi meringankan kos operasi syarikat bas ekoran kos penggantian casis dan alat ganti bas yang terus meningkat,” katanya.Mengulas lanjut, beliau berkata, PMBOA juga memohon supaya kerajaan memberikan subsidi menyeluruh sebanyak 75% dari gaji bulanan pekerja pengendali bas selama tempoh PKP dan tiga bulan selepas tempoh itu.“Sebilangan besar pemandu dan pekerja kami memperoleh lebih daripada RM2,000 sebulan dan subsidi yang diberikan tidak cukup untuk menampung gaji bulanan, terutamanya apabila ahli kami terus membayar gaji penuh walaupun tidak menjana pendapatan.“Selain itu, PMBOA memohon pengecualian fi pemeriksaan berjadual Puspakom sehingga Disember 2022 serta pelepasan fi oleh Agensi Pengangkutan Awam Darat (Apad) untuk pemprosesan permit bagi tahun 2022.Tambah Ashfar, pengurangan caj tersebut dijangka akan membantu mengurangkan kos operasi pengusaha bas semasa dan selepas tempoh PKP.


Umno tetap ‘tak mahu Anwar’, kata pemimpin bahagian menafikan kenyataan presiden PKR

Pemimpin bahagian Umno tidak berpuas dengan tindak tanduk Presiden PKR Anwar Ibrahim yang kebelakangan ini yang sering memberikan komen berkenaan parti itu.Mereka berkata Umno tetap berpegang teguh kepada kesepakatan sebelum ini untuk tidak bekerjasama dengan Anwar dan tidak memiliki keinginan untuk berpakat dengan bekas timbalan presiden Umno tersebut.Kenyataan pemimpin bahagian Umno itu menafikan kenyataan Anwar yang mengesahkan bahawa PKR telah mengadakan siri rundingan bersama pimpinan Umno, sebuah kenyataan yang mengesahkan sokongan yang ditunjukkan Presiden Umno Ahmad Zahid Hamidi dan Najib Razak terhadap ketua pembangkang itu.“Dalam perbincangan awal ini, apa yang saya dapat kesan? Ia satu yang positif. Sebab kita lebih faham mereka (Umno), dan mereka lebih faham kita,” kata Anwar dalam sebuah temubual baru-baru ini.Namun Ketua Umno Bahagian Bandar Tun Razak Rizalman Mokhtar berkata, kenyataan Anwar itu bertujuan untuk memecah belahkan parti itu.Rizalman berkata, kenyataan Anwar itu juga turut bertujuan untuk menghilangkan keyakinan ahli akar umbi terhadap presiden parti itu, Ahmad Zahid Hamidi.“Saya percaya kenyataan ini hanya sebagai cubaan mengambil kesempatan atas apa yang berlaku dalam Umno,” katanya kepada MalaysiaNow.Beliau menambah bahawa ahli akar umbi Umno tetap dengan pendirian yang diputuskan majlis kerja tertinggi untuk menolak sebarang kerjasama dengan Anwar dan DAP.Timbalan Ketua Umno Bahagian Putrajaya Tun Faisal Ismail Aziz berkata, rata-rata pemimpin dan ahli parti itu menolak sebarang bentuk kerjasama dengan Anwar.“Umno yang mana? Bukan semua dalam Umno yang rasa begitu“Mungkin Anwar merujuk kenyataan pemimpin Umno tertentu yang hampir sama dengan kenyataan dia. Maksud,” kata Faisal dipercayai merujuk kenyataan hampir serupa dikeluarkan pengerusi Barisan Nasional (BN) Zahid dan Anwar yang mewakili Pakatan Harapan (PH) sehingga sempat menjadi bahan ketawa di media sosial.Kenyataan Zahid dan Anwar itu dilihat hampir sama ketika menggesa sidang Parlimen diadakan ketika darurat.Tidak lama selepas ia menjadi tular kerana ditertawakan, BN mengumumkan “ketua pegawai media” digantung dan kenyataan itu ditarik semula.“Maksud, lenggok bahasa dan perkataan pun hampir sama, jadi dia kata mungkin itu yang dia maksudkan sefahaman dan makin serasi,” kata Faisal lagi.Faisal turut menambah bahawa majoriti pemimpin dan ahli Umno masih memegang kepada keputusan untuk tidak bekerjasama dengan Anwar dan DAP.“Kalau tak percaya minta MKT bawa usul sokong dan bersama Anwar dalam PRU15, kita tengoklah reaksi perwakilan dan ahli Umno,” katanya.Naib Ketua Umno Bahagian Sekijang Anuar Manap melihat Anwar semakin terdesak untuk menjadi perdana menteri terutamanya beberapa ahli Parlimen PKR keluar parti dan menjadi ahli Parlimen bebas yang menyokong kerajaan Perikatan Nasional (PN).“Presiden PKR dilihat semakin terdesak untuk meraih sokongan sehingga terpaksa meminta Umno bersama dengannya.“Isu ‘I have number’ dulu pun berkait dengan sokongan ahli Parlimen Umno dan ternyata dakwaan beliau meleset,” katanya kepada MalaysiaNow.Katanya apa yang dilakukan Anwar hanyalah untuk menarik perhatian terhadap dirinya yang sudah kehilangan kepercayaan, bukan sahaja di peringkat kepimpinan tertinggi parti, malah dalam kalangan akar umbi PKR.Tahun ini sahaja, PKR kehilangan tiga ahli Parlimen selepas Ahli Parlimen Tebrau Steven Choong dan Ahli Parlimen Julau Larry Sng meninggalkan parti itu pada Februari.Terbaru, Ahli Parlimen Kuala Langat Xavier Jayakumar yang juga naib presiden PKR turut meninggalkan parti itu untuk menyokong kerajaan PN memerangi pandemik Covid-19 dan memulihkan ekonomi.


‘Saya tidak pandai menilai orang’, Dr M kesal pernah sokong Najib, Anwar

Dr Mahathir Mohamad mengakui bukanlah seorang penilai watak yang baik dan berkata perkara ini boleh dilihat kepada sokongan yang pernah diberikannya kepada beberapa individu untuk mendaki tangga politik namun kemudian mereka memusuhinya.Pada 2003, Mahathir menamakan Abdullah Ahmad Badawi sebagai penggantinya ketika melepaskan jawatan perdana menteri.Beliau juga pernah menyatakan sokongan kepada Najib Razak, selain turut menyokong dua bekas timbalannya Musa Hitam dan Anwar Ibrahim sebagai orang yang difikirkan mampu untuk mentadbir negara ketika penggal pertama pentadbirannya.“Sekarang, bila kenang semula, saya tertanya apa yang semua ini tunjuk tentang saya. Saya banyak buat pilihan yang tak bagus,” tulisnya dalam salah satu dari 13 bab “Capturing Hope: The Struggle Continues for a New Malaysia”, memoir terbarunya yang antara lain menceritakan versinya tentang beberapa peristiwa besar yang berlaku semasa menerajui kerajaan Pakatan Harapan (PH).“Pilihan yang saya buat menunjukkan bahawa saya tidak pandai menilai orang. Mungkin saya letakkan harapan yang besar terhadap mereka. Sudah tentu mereka tunjukkan potensi yang kuat untuk memimpin, namun apabila mereka sudah dapat kuasa, mereka terus berubah.“Saya lihat hal sedemikian berlaku berulang kali.”Dalam bukunya yang dilancarkan semalam, Mahathir menjelaskan secara panjang lebar tentang pengalamannya bersama Anwar.Katanya, lelaki itu dinamakan sebagai pengganti beliau sebanyak dua kali, namun cita-cita Anwar untuk menjadi perdana menteri tidak pernah menjadi kenyataan.Mahathir turut berpandangan Anwar yang pernah berkhidmat sebagai timbalannya pada 1990-an dan kemudian dipecat daripada kerajaan pada 1998, mengulangi kaedah yang sama dengan memaksa beliau meletakkan jawatan bagi membolehkannya menjadi perdana menteri.Di bawah perjanjian antara parti gabungan PH, Anwar dikatakan akan mengambil alih kepimpinan dari Mahathir, namun ia tidak berlaku berikutan kejatuhan kerajaan 22 bulan itu selepas perselisihan faham mengenai tarikh peralihan kuasa yang dijanjikan.Mahathir berkata peralihan yang dijanjikan itu hanya secara “lisan”, dan hanya akan berlaku “selepas saya menyelesaikan kekusutan yang ditinggalkan Najib”.“Tiada tempoh sebenar diletakkan, tetapi saya dianggap tidak akan berkhidmat bagi penggal penuh.”Mahathir berkata permintaannya untuk “tambahan masa” tidak dipersetujui Anwar.“Hanya Anwar yang berikan tekanan kepada saya untuk tinggalkan pejabat saya lebih awal,” kata Mahathir, menjelaskan parti-parti lain bersetuju untuk membenarkan beliau kekal sebagai PM bagi menyelesaikan “kekusutan” yang ditinggalkan oleh pentadbiran sebelumnya.Mahathir juga turut mengulangi penilaian terkenalnya terhadap presiden PKR itu.“Daripada pengalaman saya, saya tahu lelaki itu tidak tahu bagaimana cara untuk tadbir negara.”Pada 1981, ketika beliau mula memegang jawatan paling kanan itu, Mahathir mengalu-alukan Anwar untuk masuk ke dalam Umno, di mana ia dianggap sebagai satu langkah untuk menggunakan imej Islam yang ditunjukkannya bagi mengekang pengaruh PAS yang semakin meningkat.Mahathir berkata beliau juga menolak bantahan daripada pemimpin Umno yang tidak menyokong kemasukan Anwar ke dalam parti, di mana dalam tempoh sedekad bekas presiden Angkatan Belia Islam Malaysia (Abim) itu mendaki pangkat dalam parti sehingga menjadi orang nombor dua dalam kerajaan.‘Budak-budak’ AnwarMahathir berkata hubungan mereka berdua bertambah renggang selepas Anwar tidak sabar untuk menduduki jawatan tertinggi tersebut.“Pada mulanya kami berkawan baik. Tetapi selepas beberapa tahun melihat seolah-olah lambat lagi untuk saya bersara, ‘budak-budak’ Anwar – dan ini akan berlaku beberapa kali – mula menyerang saya,” katanya, merujuk kepada kempen dalam Umno yang menuduh kepimpinan Mahathir mengamalkan kronisme dan nepotisme.Mahathir berkata, permainan serupa turut dimainkan penyokong Anwar sepanjang 22 bulan pentadbiran kerajaan PH.“Tidak lama kemudian budak-budaknya mula serang saya lagi. Apabila ditanya, dia (Anwar) akan berkata, ‘Saya tidak boleh nak kawal mereka’,” katanya.Mahathir juga turut mempersoalkan beberapa kunjungan Anwar ke pejabatnya di Putrajaya.“Seterusnya, dia akan singgah ke pejabat saya untuk berbual. Dia tidak pernah bercakap tentang ambil alih jawatan daripada saya atau mengenai dasar-dasar saya,” katanya.Beliau berkata Anwar boleh sahaja mendapatkan maklumat terkini tentang apa yang diusahakan kerajaan daripada pemimpin-pemimpin partinya yang juga turut berada dalam Kabinet, bukannya dengan mendapatkan maklumat terus daripadanya.“Saya tidak bertanggungjawab untuk beri taklimat kepada Anwar tetapi jika dia tunjukkan minat dan ingin tahu lebih lanjut, saya dengan senang hati akan lakukannya,” tambahnya lagi.‘Dia kata apa yang orang mahu dengar’Mahathir turut menggambarkan Anwar sebagai seorang yang suka mencari populariti, memberikan contoh ucapan-ucapan ceramahnya mengenai kepelbagaian kaum dan isu perkauman sebaik sahaja beliau dipecat dari Umno.“Walau apa pun niatnya, dia beritahu pengikutnya apa yang mereka mahu dengar: memberi keistimewaan kepada orang Melayu adalah salah dan semua rakyat harus dilayan sama rata,” kata Mahathir, sambil menambah hal ini berbeza dengan pendekatannya yang mahu memperkasakan orang Melayu bagi mencapai kesaksamaan ekonomi.Bagaimanapun, di sebalik perbezaan antara kedua-dua mereka, Mahathir berkata beliau tidak pernah bergaduh secara peribadi dengan Anwar.Beliau mengenang semula pertemuan pertama mereka selepas 18 tahun sejak peristiwa dramatik pada 1998.Ia berlaku sewaktu Mahathir melawat Anwar di mahkamah yang memutuskan hukuman lima tahun penjara atas sabitan kedua pertuduhan liwat selepas beliau dipenjara enam tahun bagi sabitan pertuduhan kali pertama bagi kesalahan serupa sebelum dibebaskan pada 2004.“Kami bercakap seperti kawan lama, namun sudah tentu kami tidak bercakap tentang mengapa dia dipenjarakan,” tulis Mahathir.Anwar dibebaskan dari penjara seminggu selepas kemenangan PH pada Mei 2018, beliau menerima pengampunan diraja berikutan cadangan kerajaan yang baru dilantik itu.


Kemungkinan tipis satelit tersasar orbit jatuh ke bumi, kata agensi angkasa

Agensi Angkasa Malaysia (MYSA) berkata kemungkinan satelit Measat-3 jatuh ke bumi adalah tipis susulan langkah yang diambil Julai lalu untuk menurunkannya sehingga menimbulkan spekulasi ia mungkin jatuh dari luar angkasa dan terbakar di lapisan atmosfera bumi.Dalam satu kenyataan kepada MalaysiaNow, Ketua Pengarah MYSA Azlikamil Napiah berkata satelit Measat-3 masih berada di “altitud zon orbit yang sangat tinggi” walaupun usaha menurunkannya dijalankan selepas mengalami masalah tidak berfungsi pada 21 Jun.“Berdasarkan posisi M3 dan maklumat yang ada, kami yakin ia akan jadi kes terpencil jika M3 jatuh ke bumi, kecuali posisinya sengaja dihalakan untuk keluar atau didorong ke bawah dari zon orbitnya (ketika ini) di altitud tinggi ke altitud yang lebih rendah,” katanya.Measat-3 dilancarkan pada 11 Disember 2006 dari Baikonur Cosmodrome di Kazakhstan.Satelit tersebut dikawal Measat Satellite Systems Sdn Bhd pada Mac 2003.Laporan sebelum ini mengatakan ia mula dikawal dari bumi pada 24 Jun lalu selepas kejadian tidak diketahui tiga hari sebelumnya menyebabkan ia dilihat “tidak dapat berfungsi”.“Ujian dan pemulihan lanjutan mendapati satelit tersebut tidak lagi dapat memasuki semula sistem perkhidmatan,” lapor Space.com memetik Measat dalam sebuah kemas kini daripada syarikat tersebut.Azlikamil mengatakan satelit Measat-3 berada pada ketinggian orbit 35,786km – satu ukuran altitud yang sangat tinggi – dan kekal berada di orbit luar angkasa.“Kedudukan M3 sangat jauh dari permukaan bumi berbanding satelit bergerak (non-geostastionary) yang lain, terutama satelit yang beroperasi dalam ketinggian orbit rendah sejauh 500km hingga 2,000km dan dekat dengan zon atmosfera bumi,” katanya.Beliau menambah satelit Measat-3d akan dilancarkan pada awal 2022 untuk menggantikan Measat-3 dan perkhidmatannya.


Apa lagi yang kluster mahkamah mahu?

Hari ini kluster mahkamah yang diketuai oleh Ahmad Zahid Hamidi akan mengadakan mesyuarat Majlis Tertinggi Umno untuk mengeksploitasi isu terkini antara kerajaan dan Istana Negara.Seperti biasa, Zahid akan mengikut tindak-tanduk yang dilakukan gurunya iaitu Presiden PKR Anwar Ibrahim untuk menyerang kononnya Perdana Menteri Muhyiddin Yassin dan kerajaan Perikatan Nasional (PN) menderhaka kepada Yang di-Pertuan Agong.Akan tetapi, belum mesyuarat bermula, Muhyiddin mengeluarkan kenyataan kerajaan bersetuju untuk membentangkan usul untuk membatalkan ordinan darurat, membenarkan ahli-ahli Parlimen untuk membahaskannya, selari dengan titah pandangan Yang di-Pertuan Agong.Hari ini dilaporkan juga Sultan Abdullah Sultan Ahmad Shah mengirim sejambak bunga kepada Menteri di Jabatan Perdana Menteri (Parlimen dan Undang-undang) Takiyuddin Hassan yang sedang dirawat di sebuah hospital di Kuala Lumpur kerana masalah jantung.Kelihatannya seperti ketegangan antara Putrajaya dan Istana Negara reda.Penulis percaya kedua-dua pihak menunjukkan sikap berjiwa besar dan kematangan supaya perselisihan kecil yang timbul berhubung isu pembatalan ordinan-ordinan darurat minggu lalu tidak diperpanjangkan.Apatah lagi ketika negara masih lagi berperang dengan musuh yang tidak kelihatan iaitu pandemik Covid-19.Walaupun tidaklah sempurna, pujian harus diberikan kepada kerajaan kerana berjaya mempergiatkan program vaksinasi negara sehingga turut diakui oleh isteri kepada perdana menteri Singapura Lee Hsien Loong.“Ini adalah kadar vaksinasi di AS ketika ini, bezanya AS miliki 10 kali populasi penduduk berbanding Malaysia,” kata Ho Ching dalam catatan Facebook beliau yang turut memuji usaha vaksinasi Singapura.Akan tetapi bukanlah sesuatu yang memeranjatkan sekiranya Zahid hari ini akan terus menyerang kerajaan dan langsung tidak mahu bekerjasama dalam melawan pandemik Covid-19 walaupun berkali-kali Yang di-Pertuan Agong menitahkannya.“Amukan” mengejut pengguna media sosial di laman-laman pemimpin Pakatan Harapan (PH) semalam selepas mereka berhimpun di Dataran Merdeka membuktikan rakyat Malaysia tidak menyokong secara membuta-tuli.Walaupun sebelum ini mereka menyerang kerajaan kerana tidak berpuas hati dengan pengendalian krisis Covid-19, tetapi kini mereka menyerang pemimpin PH yang secara terbuka berhimpun semalam seolah-olah mereka kebal daripada virus.Pemimpin PH menunjukkan mereka sanggup membelakangkan undang-undang dan prosedur operasi standard (SOP) semata-mata kerana laparkan kuasa.Dan jangan pula kita terkejut sekiranya Zahid dan beberapa pemimpin kluster mahkamah melakukan perkara sama hari ini.Akan tetapi lebih banyak kenyataan dikeluarkan Zahid, lebih ramai rakyat Malaysia dapat menilai kebodohannya.Lagipun, Zahid merupakan timbalan kepada Najib Razak ketika Barisan Nasional (BN) tewas pada Pilihan Raya Umum ke-14 (PRU14) yang lalu.Jika kita perhatikan, pemimpin Umno yang “meroyan” kebanyakannya terdiri daripada orang-orang yang kalah.Najib dan Zahid, menyebabkan BN kalah PRU14.Mohamed Khaled Nordin menyebabkan BN hilang kuasa di Johor, kalah di kerusi Parlimen Pasir Gudang dan kerusi Dewan Undangan Negeri (DUN) Permas.Nur Jazlan Mohamed kalah kepada Timbalan Presiden Amanah Salahuddin Ayub di Pulai.Shahrir Samad yang sangat berpengalaman tewas kepada “budak hingusan” PKR di Johor Bahru.Puad Zarkashi pula tidak dicalonkan pun untuk bertanding PRU14.Ahli-ahli MKT Umno perlu menilai, apakah mereka harus mendengar cakap-cakap daripada orang-orang yang kalah?Akhir kata, “apa lagi yang kluster mahkamah mahu?”Kamarul Khairy merupakan pembaca MalaysiaNow.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Enam kluster baru Covid-19 dikesan

Enam lagi kluster baharu dikenal pasti hari ini melibatkan empat kluster di Sabah, serta masing-masing satu kluster di Selangor dan Pulau Pinang.Ketua Pengarah Kesihatan Dr Noor Hisham Abdullah berkata ini menjadikan jumlah keseluruhan kluster yang aktif di seluruh negara adalah sebanyak 70.Empat kluster dikenal pasti di Sabah adalah Kluster Semarak, Kluster Bina, Kluster Sabindo dan Kluster Bestari, manakala Kluster Bah Kenangan dan Kluster Penjara Jawi masing-masing di Selangor dan Pulau Pinang.“Kluster Semarak dikenal pasti di daerah Tawau, Sabah. Kes indeks bagi kluster ini (kes ke-12200) dikenal pasti positif Covid-19 hasil saringan individu bergejala pada 3 Oktober dan dimasukkan ke Hospital Queen Elizabeth. Saringan kontak rapat telah mengenal pasti 13 lagi kes positif,” katanya pada sidang media maya yang disiarkan di laman Facebook Kementerian Kesihatan (KKM) hari ini.Mengulas mengenai Kluster Bina yang dikenal pasti di Beaufort, Sabah, beliau berkata kes indeks bagi kluster tersebut (kes ke-15575) dikesan positif Covid-19 hasil saringan kemasukan ke Hospital Sipitang pada 10 Oktober.Noor Hisham berkata bagi Kluster Sabindo di Tawau, kes indeks (kes ke-11897) dikesan positif Covid-19 hasil saringan individu bergejala pada 3 Oktober dan dimasukkan ke Hospital Tawau, manakala saringan kontak rapat mengesan 13 lagi kes positif Covid-19.Selain itu, beliau berkata bagi Kluster Bestari yang dikesan di Sandakan, kes indeks (kes ke-14830) dikesan positif hasil saringan individu bergejala pada 10 Oktober dan dimasukkan ke Hospital Duchess of Kent, Sandakan.Beliau berkata saringan kontak rapat mengenal pasti 18 lagi kes positif Covid-19 sehingga 12 tengah hari ini.Empat kluster dikenal pasti di Sabah adalah Kluster Semarak, Kluster Bina, Kluster Sabindo dan Kluster Bestari, manakala Kluster Bah Kenangan dan Kluster Penjara Jawi masing-masing di Selangor dan Pulau Pinang.Memperincikan Kluster Bah Kenangan melibatkan daerah Hulu Langat, Noor Hisham memaklumkan kes indeks kluster (kes ke-11802) dikenal pasti positif hasil saringan pulang dari kawasan berisiko tinggi pada 2 Oktober dan dimasukkan ke Hospital Sungai Buloh.Hasil saringan kontak rapat mengenal pasti 17 lagi kes positif Covid-19, menjadikan jumlah kes sebanyak 18 bagi kluster tersebut.Mengulas lanjut mengenai Kluster Penjara Jawi di Seberang Perai Selatan, Pulau Pinang, Noor Hisham berkata tiga tahanan dikesan positif Covid-19 hasil saringan kemasukan dari Penjara Reman Timur Laut pada 11 Oktober.Ketiga-tiga tahanan itu tidak bergejala dan dimasukkan ke Pusat Rawatan Berisiko Rendah, katanya.Selain kluster tersebut, terdapat 21 kluster yang mencatat pertambahan kes baharu hari ini, antaranya Kluster Tembok merekodkan 76 kes, Kluster Benteng LD (23 kes), Kluster Penjara Reman (18 kes), Kluster Bah Tropicana (12 kes) dan Kluster Simera (11 kes) manakala Kluster Jalan Meru, Kluster Utama serta Kluster Kau Sing masing-masing tujuh kes.


Rakyat Melaka patut berterima kasih dengan kami berempat, kata Norhizam

Bekas Ahli Dewan Undangan Negeri (Adun) Pengkalan Batu, Norhizam Hassan Baktee tidak menyesal sedikit pun dengan tindakannya menarik sokongan kepada ketua menteri, Sulaiman Md Ali sehingga menyebabkan Pilihan Raya Negeri (PRN) terpaksa diadakan selepas Dewan Undangan Negeri (DUN) Melaka dibubarkan.Sebaliknya, beliau berkata, rakyat Melaka harus mengucapkan terima kasih kepada empat Adun yang menarik sokongan.Tiga lagi ialah Idris Haron (Sungai Udang), Noor Effandi Ahmad (Telok Mas) dan Nor Azman Hassan (Pantai Kundor).Katanya tindakan itu dilakukan atas nama prinsip “menolak kerakusan dan kejahilan” walaupun terpaksa hilang jawatan.“Kami selamatkan rakyat negeri Melaka, kami selamatkan harta dan aset kerajaan Melaka daripada dirompak,” katanya dalam wawancara bersama MalaysiaNow.“Sepatutnya rakyat berterima kasih dengan kami empat orang. Kita hilang segala-galanya kerana prinsip.”Norhizam menunjukkan peta kawasan DUN Pengkalan Batu.Kini, keempat-empat mereka mengikuti hala tuju yang berbeza selepas menarik sokongan.Idris Haron dan Azman menyertai Pakatan Harapan (PH), Norhizam bergerak solo dan tidak kedengaran tentang Effandi selepas tidak dicalonkan gabungan diketuai Anwar Ibrahim itu.Norhizam yang juga bekas exco kerajaan Melaka itu akan mempertahankan DUN Pengkalan Batu dalam pertembungan lima penjuru pada 20 November ini.Beliau dicabar oleh Muhammad Danish Zainuddin yang mewakili PH, Mohd Azrudin Md Idris (Perikatan Nasional), Mohd Aluwi Sari (Putra) dan Kalsom Nordin (Barisan Nasional).Pada 2018, beliau yang ketika itu timbalan pengerusi DAP Melaka bertanding atas tiket PH dan memenangi kerusi itu sebelum keluar parti pada tahun lalu dan mengisytiharkan sokongan kepada kerajaan BN-PN di Melaka.Katanya, meskipun tanpa sokongan mana-mana parti, beliau yang bertanding atas tiket bebas itu tetap yakin dengan kempennya.“Sebenarnya apabila kita tak boleh berkempen secara rasmi dan tak boleh turun padang, tak boleh pintu ke pintu, yang untungnya saya kerana saya ada KPI.“Bila saya turun padang, kita ada gambar yang menjadi bukti rekod dan KPI mengatakan kita dah lakukan kerja.“22,000 pengundi Pengkalan Batu telah kenali siapa itu Datuk Norhizam,” katanya yang turut terkenal dengan jolokan “YB Viral” itu.Norhizam bersama petugas jentera kempennya berbincang.Semakan di laman sosialnya mendapati Norhizam lebih awal berkempen.Video penerangannya dan gambar-gambar beliau memberi bantuan kepada rakyat diulang siar.Terbaru, beliau berkongsi poster kempennya yang agak “ranggi”dengan mengguna pakai tema drama siri Netflix, Squid Game.Beliau bukan nama asing dalam politik.Terkenal di seluruh negara kerana kontroversinya, Norhizam bagaimanapun berkata kebanyakan pengkritiknya adalah orang luar dan menegaskan pengundi di Pengkalan Batu lebih cakna tentang dirinya.Norhizam pernah terpalit kontroversi apabila tular klip videonya meninggikan suara terhadap sekumpulan penduduk tiga tahun lalu selain kenyataannya berhubung masalah babi di Melaka.Sambil menyifatkan lawannya sebagai “baru hendak menabur janji”, Norhizam yakin gerak kerjanya yang kerap menyantuni rakyat tanpa halangan protokol boleh membeli jiwa pengundi kali ini.“Bagi saya, persepsi atau pandangan masyarakat di luar sana, biarlah mereka hendak cakap apa sahaja. Apa yang penting fokus kepada pengundi di Pengkalan Batu,” katanya.Beberapa pengundi di luar DUN Pengkalan Batu bahkan turut memuji Norhizam.Imej “hustler” yang boleh menyelesaikan masalah rakyat tanpa banyak karenah itu merupakan modal terbesar Norhizam.Sudah tentu perkara yang menjadi pertanyaan pengundi di Melaka ialah sekiranya beliau berjaya mengekalkan kerusinya, blok parti manakah yang akan disokongnya.“Jika ada keperluan saya jadi kingmaker, kita akan tengok keperluan rakyat. Saya tak nak ego tapi sokongan saya bersyarat.“Saya tak nak kerajaan bersikap seperti dahulu, yang haram pun dihalalkan,” katanya.Ketika keputusan PRN Melaka sukar dijangka, kemenangan calon bebas seperti Norhizam bakal menjadi penentu nasib kepada kerajaan negeri kelak.


Kerajaan Anwar tutup mulut rakyat, tak peduli nasib Melayu, kata Dr Mahahtir

Bekas perdana menteri Dr Mahathir Mohamad percaya pembatalan majlis pelancaran “Proklamasi Melayu” yang sepatutnya berlangsung hari ini didalangi oleh Perdana Menteri Anwar Ibrahim.
Bercakap dalam satu sidang media khas di Kuala Lumpur, Mahathir berkata pihaknya tiada bukti siapa yang menghubungi pihak pengurusan dewan yang sudah ditempah oleh penganjur.
Tetapi, beliau yakin semua itu tidak akan berlaku tanpa arahan dan kebenaran daripada pihak perdana menteri.
"Daripada ucapan-ucapannya sebelum ini, saya pasti dia (Anwar) di sebalik halangan ini untuk tutup mulut pengkritik kerajaan," katanya pada sidang di ibu pejabat parti Putra yang turut dihadiri oleh pemimpin utama parti dan beberapa individu berkepentingan sebagai peserta acara tersebut.
Sebelum ini, media melaporkan Sekretariat Proklamasi Orang Melayu terpaksa membatalkan acara buat kali kedua itu disebabkan pengurusan dewan membatalkan tempahan penganjur.
Sehingga kini, pihak pengurusan dewan tidak menyatakan sebarang sebab atas pembatalan berkenaan.
Difahamkan, Mahathir akan hadir ke majlis tersebut atas kapasiti peribadi, bukan sebagai penasihat parti Putra.
Mengulas lanjut, Mahathir berkata dijangka seramai 2,000 hadirin akan membanjiri acara berkenaan yang sepatutnya berlangsung pada jam 3 petang hari ini di sebuah hotel di Kuala Lumpur.
Bagaimanapun, beliau tidak menolak kemungkinan acara tersebut boleh dibuat secara dalam talian dengan menggunakan semua bentuk publisiti dan platform media sosial sedia ada.
Katanya, bukan itu sahaja, jika pihak mereka berpeluang untuk jumpa dengan khalayak ramai atau mana-mana individu, peluang itu juga akan digunakan untuk memberitahu tentang apa sebenarnya yang sedang berlaku dalam negara di bawah pimpinan kerajaan campuran oleh Pakatan Harapan (PH) dan Umno.
"Media-media sudah ditapis. Apa yang tidak baik tentang kerajaan semua tak dibenarkan keluar.
"Kononnya inilah kerajaan terbaik di dunia. Tetapi mereka tak peduli tentang nasib orang Melayu," katanya.
Menurut Mahathir, usaha dan tindakan kerajaan Anwar yang bersungguh-sungguh menggambarkan Malaysia sebagai negara pelbagai kaum sebenarnya menidakkan hak istimewa orang Melayu yang menjadi penduduk asal negara ini sehingga dikenali sebagai Tanah Melayu pada suatu ketika dulu.
Dalam pada itu, ketika ditanya mengenai dakwaan Anwar dirinya ialah bekas menteri kewangan terbaik dalam sejarah pentadbiran di Malaysia, Mahathir membidas kenyataan tersebut.
Katanya, ada orang nak jadi menteri kewangan bukan sebab nak bantu negara tapi senang untuk mencuri wang.
"Apa yang kita dengar (sejak Anwar jadi menteri kewangan)?
"Hutang banyak. Orang dah tentukan PM tak boleh jadi menteri kewangan tapi dia jadi menteri kewangan."


98% kes Covid-19 dicatatkan hari ini dalam kategori tidak berbahaya, kata KP kesihatan

Majoriti kes Covid-19 yang dicatatkan hari ini berada di bawah kategori tidak berbahaya, iaitu Kategori Satu dan Dua, kata Pengarah Kesihatan Noor Hisham Abdullah.Menurutnya, daripada 12,541 kes yang dilaporkan dalam tempoh 24 jam lepas, 6,504 atau 51% daripadanya tidak bergejala dalam Kategori Satu sementara 5,848 (46.6%) berada di bawah Kategori Dua, yang menunjukkan gejala ringan atau sederhana.49 kes lagi diletakkan di bawah Kategori Empat, iaitu pesakit yang memerlukan oksigen, sementara 54 lagi berada di bawah Kategori Lima yang memerlukan alat bantuan pernafasan.Berhubung kategori yang ditetapkan kementerian kesihatan (KKM), Kategori Satu bermaksud pesakit tidak memiliki gejala, sementara Kategori Dua bermaksud gejala yang dimiliki pesakit adalah ringan atau sederhana, dan Kategori Tiga bermaksud pesakit mempunyai pneumonia atau radang paru-paru.Kategori Empat pula merupakan kes yang memiliki gejala radang paru-paru dan memerlukan bantuan terapi oksigen.Sementara Kategori Lima merupakan kes-kes kritikal dan pesakit memerlukan alat bantuan pernafasanHari ini, Malaysia merekodkan kes baru sebanyak 12,541 menjadikan kes keseluruhan Covid-19 meningkat sebanyak 893,323.Selangor kekal mencatat kes harian tertinggi sebanyak 6,120 disusuli Negeri Sembilan (1,619), Kuala Lumpur (1,542), Johor (609), Melaka (575), Kedah (458), Sarawak (423), Pahang (382), dan Sabah (326).Hanya Perlis (7) sahaja yang mencatatkan kes satu digit hari ini.


476 kes nelayan asing disiasat di bawah Akta Perikanan Pindaan 2019

Sebanyak 476 kes diambil tindakan tegas oleh Kementerian Dalam Negeri (KDN) di bawah Akta Perikanan (Pindaan) 2019 dalam memastikan perairan negara sentiasa terlindung daripada sebarang aktiviti yang dilakukan oleh bot nelayan asing, kata Timbalan Menteri Dalam Negeri I, Ismail Mohamed Said.Katanya beliau mengharapkan kementerian pertanian dan industri makanan dapat melaksanakan pindaan undang-undang bagi memastikan wilayah perairan negara dapat diperketatkan dan tindakan lebih tegas boleh diambil terhadap nelayan-nelayan asing.“Memang sedar bahawa aset-aset kita di bawah Agensi Penguatkuasaan Maritim Malaysia (APMM) ini perlu dipertingkatkan dari segi keupayaan untuk menguatkuasakan perairan negara kita terutamanya keselamatan nelayan-nelayan dan memang selama ini kita gunakan Akta Perikanan di bawah zon maritim Malaysia.“Dan setakat ini sejumlah 476 kes disiasat di bawah Akta Perikanan pindaan 2019 dan kita sangat mengalu-alukan kementerian pertanian dan industri makanan untuk membuat pindaan supaya undang-undang ini dapat kita perketatkan dan mengambil tindakan tegas terhadap nelayan asing,” katanya di Dewan Rakyat, hari ini.Beliau menjawab soalan Nik Mohamad Abduh Nik Abdul Aziz (PAS-Bachok) yang ingin mengetahui sejauh mana Akta Perikanan Pindaan 2019 dapat memberi kesan pencegahan terhadap peningkatan kes-kes pencerobohan tersebut.Berhubung status terkini pembinaan tiga kapal induk APMM yang akan digunakan bagi meningkatkan pengoperasian di perairan negara dalam usaha mencegah aktiviti pencerobohan bot nelayan asing, Ismail berkata ia masih dalam pembinaan dan dijangka siap sepenuhnya pada pertengahan tahun 2022.“Untuk pengetahuan Yang Berhormat, sehingga Oktober 2020, tahap pembinaan ketiga-tiga kapal keseluruhannya mencapai pada tahun 70.9%.“Penyerahan ketiga-tiga kapal akan dilaksanakan secara berperingkat bermula pada tahun 2021 dan Insya-Allah akan selesaikan sepenuhnya pada pertengahan tahun 2022.”


Orang ramai kerumun kaunter bayaran kerana diskaun saman trafik cetus kebimbangan Covid

Puluhan ribu penduduk Lembah Klang yang membanjiri balai polis dan pusat bayaran saman bagi menyambut tawaran diskaun saman trafik oleh kerajaan hari ini menimbulkan kebimbangan kluster Covid-19 baru bakal tercetus.Pemeriksaan oleh MalaysiaNow di beberapa lokasi mendapati tiada penjarakan fizikal dilakukan selain barisan orang ramai yang ingin melakukan pembayaran melimpah hingga ke jalan raya sejak pagi tadi.Di Pusat Konvensyen Kuala Lumpur (KLCC), orang ramai dilihat sanggup menunggu selama beberapa jam di kaunter-kaunter bayaran bagi mendapatkan diskaun 80% bagi saman trafik yang diterima mereka.Keadaan itu berlaku walaupun saman boleh diselesaikan menggunakan beberapa platform pembayaran secara dalam talian.Namun ramai pengguna mengadu laman sesawang dalam talian lembab berikutan trafik pengguna yang tinggi ketika ini termasuk MyBayar yang merupakan platform rasmi polis.Ulasan turut memenuhi media sosial memberikan respons terhadap suasana yang berlaku hari ini mengingatkan kes Covid-19 mungkin meningkat kesan kerumunan yang memenuhi lokasi-lokasi pembayaran.Ramai juga dilihat turut mengingatkan mengenai kemunculan varian-varian Delta dan Omicron, sementara sebahagian lain menggesa pihak berkuasa kesihatan termasuk Menteri Kesihatan Khairy Jamaluddin untuk mengambil tindakan.Diskaun sempena 100 hari Aspirasi Keluarga Malaysia yang menjadi slogan Perdana Menteri Ismail Sabri Yaakob itu diumumkan semalam, tawaran itu bermula hari ini dan berakhir pada 12 Disember.Pemandu kenderaan di Kuala Lumpur dan Putrajaya boleh mendapat diskaun sehingga 80%, sementara bagi mereka yang tinggal di negeri lain akan menikmati diskaun sebanyak kurang 70%.Bagaimanapun, tawaran diskaun itu tidak termasuk saman sementara hadir mahkamah, atau kesalahan-kesalahan besar lain, ia juga tidak ditawarkan bagi kesalahan kenderaan berat dan pengubahsuaian ekzos.


Jenayahkan jualan, pembekalan produk tembakau, bukan pemilikannya

Pusat Galen untuk Dasar Kesihatan dan Sosial hari ini menggesa supaya rang undang-undang (RUU) kawalan merokok yang sedang digubal memasukkan larangan penjualan atau pembekalan produk tembakau atau vape kepada yang lahir pada 2007 dan ke atas, bukan dengan menjenayahkan pemilikan atau penggunaan oleh individu, menjelang mesyuarat jawatankuasa pilihan khas Parlimen minggu ini.
RUU Kawalan Produk Tembakau dan Merokok 2022 yang diusahakan kerajaan ketika ini adalah bertujuan melarang mereka yang lahir pada atau selepas 1 Januari 2007 daripada membeli atau memiliki produk rokok atau vape.
Ia digubal bagi mengelakkan generasi muda daripada mengamalkan tabiat merokok, sekali gus mengurangkan kematian disebabkan penyakit berkait tabiat itu.
Dalam satu kenyataan, Ketua Pegawai Eksekutif Galen Azrul Mohd Khalib berkata objektif generasi penamat rokok (GEG) boleh direalisasikan dengan meletakkan tanggungjawab ke atas peruncit, syarikat dan korporat untuk mematuhi larangan penjualan atau pembekalan produk tersebut kepada golongan tersebut.
"Perundangan itu harus memastikan aktiviti menjual atau membekalkan produk tembakau atau vape kepada mereka yang dilahirkan mulai 1 Januari 2007 menjadi satu kesalahan. Ia tidak sepatutnya menjenayahkan pemilikan atau penggunaan individu," katanya.
"Walaupun kita berusaha sebaik mungkin, pada masa hadapan akan ada orang dalam kumpulan GEG yang merokok dan vape, dan ketagih nikotin. Adakah mereka patut dihukum?"
Beliau berkata Fasal 17 RUU itu dalam bentuknya ketika ini, meletakkan satu kesalahan bagi golongan ini jika mereka menghisap, mengewap atau memiliki sebarang produk tembakau, bahan bagi merokok, produk tembakau gantian atau peranti rokok, di mana ia membuka jalan kepada tuduhan dalam pendakwaan terpilih.
Beliau berkata ia juga boleh menimbulkan stigma dan diskriminasi, selain boleh meminggirkan kumpulan yang memerlukan sokongan dan bantuan.
"Kita mesti menghalang kemungkinan perundangan ini memberi kesan yang tidak setara kepada golongan muda, golongan berpendapatan rendah, dan populasi rentan. Seseorang yang ketagih nikotin, sama ada seorang perokok atau penghisap vape, mempunyai hak untuk dilayan sama rata di bawah undang-undang, dengan belas kasihan, dan maruah," katanya.
"Dengan mengeluarkan Fasal 17, kebimbangan mengenai penguatkuasaan di bawah Bahagian IX dan implikasinya terhadap perokok dan penghisap vape  seperti penggeledahan tanpa waran, rampasan harta, dan akses kepada maklumat peribadi boleh ditumpukan  kepada peruncit, syarikat dan korporat yang menjual, membekal dan mengeluarkan produk tembakau dan vape."
Memetik usaha negara memerangi jenayah penyalahgunaan dadah, beliau berkata tindakan undang-undang sering diambil terhadap penagih.
"60% daripada lebih 69,000 banduan penjara di Malaysia adalah pesalah dadah bawah umur yang telah disabitkan kesalahan kerana menggunakan dan memiliki bahan narkotik seperti ganja," katanya.
"Walaupun tanpa hukuman penjara, Fasal 17 berkemungkinan membuka mudarat besar dengan mengulangi kesilapan yang sama seperti usaha kita memerangi dadah."


Hampir 46% populasi dewasa negara lengkap 2 dos vaksin setakat 15 Ogos

Sebanyak 32.9% atau 10,734,415 populasi negara ini telah melengkapkan dua dos suntikan vaksin Covid-19 setakat semalam, kata Menteri Kesihatan Datuk Seri Dr Adham Baba.Menerusi perkongsian infografik di Twitter rasminya, beliau memaklumkan 17,076,440 orang atau 52.3% telah menerima dos pertama, menjadikan jumlah kumulatif pemberian vaksin menerusi Program Imunisasi Covid-19 Kebangsaan (PICK) setakat semalam sebanyak 27,810,855 dos.Dengan ini, sebanyak 72.9% penduduk dewasa telah menerima dos pertama, manakala 45.9% telah melengkapkan dua dos vaksin Covid-19, setakat semalam.Sementara itu, vaksinasi harian mencatatkan 415,875 dos semalam dengan 143,671 adalah dos pertama manakala 272,204 adalah dos kedua.PICK dilancarkan pada 24 Februari lepas bagi memberikan vaksinasi untuk membendung pandemik Covid-19 di seluruh negara.


Liputan dos penggalak akan bendung Omicron pada PRN Johor, kata Khairy

Menteri Kesihatan Khairy Jamaluddin hari ini berkata Pilihan Raya Negeri (PRN) Johor yang akan diadakan bulan depan boleh diteruskan dengan langkah kawalan Covid-19 sedia ada walaupun negara masih berdepan gelombang Omicron.Pada sidang media hari ini, Khairy turut berkata liputan tinggi dos penggalak di negeri itu boleh membantu usaha membendung situasi wabak sambil menambah langkah keselamatan di kawasan pedalaman pada PRN Sarawak pada Disember lalu mungkin perlu dilaksanakan di Johor.“Kadar vaksinasi dos penggalak bagi populasi dewasa di Johor adalah sekitar 63% sekarang,” katanya.“Ada dua daerah rendah liputan dos penggalak. Pertama, Mersing dengan hanya 35% dewasa sahaja yang sudah terima dos penggalak. Kedua, Pontian dengan kadar 39%.“Kementerian sedang cari jalan untuk tingkatkan kadar liputan dos penggalak di dua daerah ini.”Beliau berkata dengan meningkatkan liputan dos penggalak di dua daerah tersebut adalah langkah utama dalam memastikan keselamatan orang ramai sepanjang PRN.“Untuk sepanjang PRN Sarawak, liputan populasi yang terima dos penggalak ketika itu 48.2% tetapi kes harian kekal rendah.“Jadi sudah pasti kepadatan penduduk dan pergerakan orang ramai lebih tinggi di Johor berbanding Sarawak, menyebabkan kes jangkitan lebih tinggi.“Johor perlukan tingkatkan liputan dos penggalak lebih tinggi berbanding Sarawak untuk hadapi PRN,” tambahnya.


Kes harian lepasi 4,200 jangkitan

Malaysia merekodkan kes baru sebanyak 4,262 menjadikan kes keseluruhan Covid-19 meningkat sebanyak 2,663,034 kes.5,894 pesakit juga direkodkan sembuh, menjadikan jumlah keseluruhan pesakit sembuh sebanyak 2,572,053.Dalam pada itu, kes yang memerlukan rawatan di unit rawatan rapi (ICU) adalah sebanyak 463 kes di mana 359 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 249 kes di mana 163 adalah kes Covid-19.Dari 4,262 kes harian yang dilaporkan pada hari ini, 78 kes (1.8%) adalah daripada Kategori Tiga, Empat, dan Lima, dan 4,184 kes (98.2%) lagi adalah terdiri daripada Kategori Satu dan Dua.


Kes harian menurun ke paras 6,000

Malaysia merekodkan kes baru sebanyak 6,145 menjadikan kes keseluruhan Covid-19 meningkat sebanyak 2,390,687 kes.9,231 pesakit juga direkodkan sembuh, menjadikan jumlah keseluruhan pesakit sembuh sebanyak 2,270,520.Dalam pada itu, kes yang memerlukan rawatan di unit rawatan rapi (ICU) adalah sebanyak 682 kes di mana 640 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 350 kes di mana 281 adalah kes Covid-19.Dari 6,145 kes harian yang dilaporkan pada hari ini, 142 kes (2.3%) adalah daripada Kategori Tiga, Empat, dan Lima, dan 7,003 kes (97.7%) lagi adalah terdiri daripada Kategori Satu dan Dua.


Korban nahas pesawat tentera Filipina meningkat kepada 50

Jumlah korban dalam nahas pesawat tentera Filipina pada Ahad meningkat kepada 50 orang, sementara 49 yang lain cedera, lapor Sputnik, menurut ABS CBN memetik jurucakap Tentera Filipina.Jeneral Edgard Arevalo pada Isnin berkata pihak berkuasa telah menemui lima lagi mayat menjadikan jumlah korban terkini seramai 50. Korban termasuk 47 anggota tentera dan tiga orang awam.Mangsa yang cedera pula termasuk 49 anggota tentera dan empat orang awam, kata Arevalo.Terdahulu, laporan menyatakan 45 penumpang terkorban, manakala 42 yang lain terselamat.Terdapat lebih 80 penumpang di dalam pesawat C-130 ketika ia terhempas di Pulau Jolo pada Ahad, ketika cuba mendarat dan terbabas dari landasan.Menurut Arevalo, tentera Filipina telah menggantung sementara penerbangan pesawat C-130.


Cadangan MPN buka sempadan hasil persetujuan bersama, kata Muhyiddin

Cadangan Majlis Pemulihan Negara (MPN) mengenai pembukaan semula sempadan dibuat hasil persetujuan bersama dan bukannya keputusan sendiri, kata pengerusinya, Muhyiddin Yassin. Bekas perdana menteri itu berkata cadangan tersebut telah dipersetujui secara bersama oleh ahli-ahli majlis berkenaan dalam mesyuarat MPN yang dipengerusikan beliau, baru-baru ini.Muhyiddin berkata pembukaan sempadan itu amat penting bagi merancakkan kembali ekonomi negara terutamanya sektor perniagaan dan pelancongan.Justeru, beliau berharap agar Perdana Menteri Ismail Sabri Yaakob bersetuju dengan cadangan majlis itu untuk membuka semula sempadan negara seawal 1 Mac ini.“’Please’ (tolong) PM (perdana menteri), MPN sudah cadang dan saya bukan buat keputusan pandai-pandai. Dalam mesyuarat ada Menteri Kesihatan, (ditanya) kena kuarantin wajib, beliau kata tak payah, ada Jabatan Imigresen, (ditanya) bila boleh buka, boleh buka 1 Mac.“Maka, kita buat keputusan atas nama MPN supaya kerajaan boleh ambil tindakan segera buka sempadan,” katanya ketika berucap pada majlis Resepsi Tahun Baru Cina Perikatan Nasional di Pontian, Johor malam tadi.Turut hadir, presiden Gerakan yang juga Ahli Dewan Negara Senator Dominic Lau Hoe Chai dan Menteri Kanan Perdagangan Antarabangsa dan Industri Mohamed Azmin Ali yang juga ketua penerangan PN.Awal Februari lepas, MPN mengesyorkan kerajaan membuka sepenuhnya sempadan negara seawal 1 Mac ini, namun cadangan itu belum dibincangkan di peringkat Kabinet.Semalam, Azmin berkata Kementerian Kesihatan dijangka mengemukakan cadangan mengenai pelaksanaan dan prosedur operasi standard (SOP) pembukaan sempadan kepada jemaah menteri dalam masa terdekat, sebelum memutuskan tarikh pembukaannya.


Undi 18 bukti kesungguhan kerajaan martabatkan golongan muda

Pada 28 April lalu, Kabinet mengadakan mesyuaratnya dan antara yang dibincangkan adalah kelayakan pengundi 18 tahun atau Undi 18, isu yang menjadikan kerajaan Perikatan Nasional (PN) menjadi sasaran kritikan pelbagai pihak.Faktanya, sama ada Undi 18 dapat direalisasikan pada Pilihan Raya Umum Ke-15 (PRU15) atau tidak adalah terletak di tangan Suruhanjaya Pilihan Raya (SPR) bukannya kerajaan.SPR selaku badan bebas sebelum ini menjelaskan bahawa ia tidak mampu melaksanakan Undi18 dalam masa terdekat memandangkan pelbagai aspek harus diambil kira dan melibatkan pelbagai agensi, termasuk Jabatan Pendaftaran Negara (JPN).Ia tidak bermakna kerajaan mengambil sikap lepas tangan, malah Perdana Menteri Muhyiddin Yassin sebelum ini menegaskan, kerajaan mahu SPR mempercepatkan pelaksanaan proses itu dan meminta semua pihak memberi sokongan kepada badan bebas itu supaya Undi 18 dapat dilaksanakan secepat mungkin.Dan pada mesyuarat Kabinet 28 April itu, keputusan dicapai untuk melihat Undi18  diusahakan agar dapat dilaksanakan dalam tempoh terdekat.Empat hari kemudian, Menteri di Jabatan Perdana Menteri (Parlimen dan Undang-Undang), Datuk Seri Takiyuddin Hassan ketika ditemui pemberita selepas satu majlis di Kota Bharu, memberi jaminan undi18 dijangka dapat dilaksanakan pada tahun ini, paling awal mungkin pada Julai.Beliau juga menjelaskan, SPR masih meneliti beberapa perkara termasuk dari segi perundangan yang memerlukan pindaan dan penambahbaikan kerana pilihan raya mempunyai banyak undang-undang, termasuk Akta Kesalahan Pilihan Raya, Akta Pilihan Raya dan peraturan mengenai perjalanan pilihan raya.Dalam masa yang singkat dan ketika krisis Covid-19 masih mengancam, SPR juga perlu meneliti perkara teknikal termasuk memperkemaskan semua perisian yang diperlukan seperti pembangunan sistem, semakan dan penyelarasan data, program libat urus susulan bersama agensi kerajaan, parti politik dan pertubuhan bukan kerajaan (NGO) serta persiapan lain yang berkaitan.Apa pun, perkembangan isu itu seperti diumumkan Takiyuddin pada 2 Mei lalu jelas menunjukkan betapa kerajaan beriltizam untuk memberi peluang kepada golongan muda berumur tidak kurang 18 tahun menjadi pemilih pada PRU15 mahupun dalam mana-mana pilihan raya kecil dan pilihan raya negeri.Ia juga bukti kerajaan sememangnya komited untuk melaksanakan Undi 18 , sebagaimana pindaan kepada peruntukan Perkara 119, Perlembagaan Persekutuan yang dipersetujui sebulat suara di Parlimen secara dwipartisan pada 2019, iaitu meminda kelayakan usia mengundi daripada 21 tahun kepada 18 tahun.Jaminan Takiyuddin itu sekali gus mengetepikan tuduhan kononnya kerajaan takut dengan undi orang muda, kononnya kerajaan bimbang dengan suara generasi berusia 18 hingga 20 tahun dalam isu-isu berkaitan masyarakat dan pentadbiran negara.Ia sebaliknya menunjukkan kesungguhan kerajaan dalam mengiktiraf  hak dan kebolehan golongan muda dan serius untuk melihat pembangunan belia menjadi satu agenda khusus untuk diutamakan.Perkembangan itu selayaknya menghadirkan noktah buat isu ini, tidak perlu dipanjangkan lagi kerana gelanggang kini adalah milik SPR. Semua pihak harus memberi peluang kepada badan bebas itu melakukan apa yang perlu dilakukan.Sehingga tiba masanya Undi 18 dilaksanakan nanti, pemimpin-pemimpin politik seharusnya mengambil peranan dan menunjukkan teladan sempurna agar suatu hari nanti, belia Malaysia menjadi aset terbaik dalam pentadbiran dan pembangunan negara.Nurul Atiqah merupakan pembaca MalaysiaNow.* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


Mangsa banjir di PPS 4 negeri berkurangan

Secara keseluruhan keadaan banjir bertambah baik dengan jumlah mangsa di pusat pemindahan sementara (PPS) di empat negeri iaitu Pahang, Melaka, Sabah dan Negeri Sembilan mencatatkan penurunan malam tadi.Di Pahang, Sekretariat Jawatankuasa Pengurusan Bencana Negeri melaporkan jumlah mangsa banjir sedikit berkurangan setakat 8 malam dengan 933 orang masih ditempatkan di 27 PPS berbanding 954 di 29 PPS petang tadi yang melibatkan daerah Temerloh, Pekan, Maran, Bera dan Rompin.Beberapa laluan masih ditutup antaranya Jalan Bohor Baru di Bera, Jalan Ibam-Kampung Aur (Rompin), Jalan Teluk Ganchong Lepar (Pekan) dan Jalan Serengkam (Maran).Laman sesawang publicinfobanjir.water.gov.my pula melaporkan aras air Sungai Bera dan Sungai Serting di Bera serta Sungai Pahang di Kuala Sungai Chini, Pekan kekal melepasi paras bahaya.Di Melaka, jumlah mangsa turut menyaksikan penurunan kepada 408 orang daripada 108 keluarga setakat 8 malam berbanding 418 orang dari 111 keluarga pada 4 petang tadi.Pengarah Angkatan Pertahanan Awam Malaysia Melaka Cuthbert John Martin Quadra berkata kesemua mangsa yang terjejas adalah dari satu kawasan di Alor Gajah membabitkan Kampung Belimbing Dalam dan empat kawasan di Jasin iaitu Kampung Parit Penghulu Benteng, Kampung Lanchang, Kampung Tersusun Rambai Jaya dan Kampung Parit Putat Benteng.Katanya banjir di Melaka Tengah pulih sepenuhnya apabila kesemua mangsa dibenarkan pulang ke rumah masing-masing hari ini.Di Sabah, jumlah mangsa banjir berkurangan kepada 202 orang daripada 50 keluarga malam ini berbanding 281 orang dari 63 keluarga petang tadi.Dua lagi PPS ditutup masing-masing satu di Sandakan dan Paitan apabila kesemua mangsa banjir dibenarkan pulang ke rumah mereka.Penutupan itu menyaksikan sebanyak 23 PPS ditutup di Sabah setakat malam ini termasuk di Kota Marudu, Pitas, Telupid dan Beluran.Setakat malam tadi, seramai 182 orang daripada 46 keluarga berada di enam PPS di Telupid manakala satu PPS di Paitan menempatkan 20 orang dari empat keluarga.Di Negeri Sembilan, jumlah mangsa banjir juga menyaksikan penurunan setakat 8 malam berdasarkan laporan aplikasi InfoBencana Jabatan Kebajikan Masyarakat dengan 69 individu membabitkan 17 keluarga di tiga PPS berbanding 221 individu dari 59 keluarga petang tadi.Di Johor, PPS terakhir di Mersing ditutup sekali gus menjadikan hanya empat daerah terjejas akibat banjir.Pengerusi Jawatankuasa Kesihatan dan Alam Sekitar Johor R. Vidyananthan berkata bagaimanapun, jumlah mangsa sedikit meningkat kepada 4,065 orang setakat 8 malam ini berbanding 3,985 petang tadi.“Segamat masih mencatatkan jumlah mangsa tertinggi iaitu 2,464 orang diikuti Muar (809), Tangkak  (739) dan Batu Pahat (53),” menurutnya dalam kenyataan.Beliau juga berkata Sungai Muar di Buloh Kasap, Segamat; Sungai Muar di Kampung Olak Sepam, Muar; Sungai Muar di Panchor, Muar dan Sungai Gemas di Muara Sungai Gemas, Segamat yang masih berada pada paras bahaya menunjukkan trend penurunan.Katanya bagaimanapun, Sungai Muar di Bukit Kepong, Muar yang berada pada paras bahaya mengalami trend peningkatan manakala Sungai Plentong, Johor Bahru yang juga di paras bahaya kini dalam keadaan statik.


Nazri hanya akan tarik sokongan jika BN arahkan

Ahli Parlimen Padang Rengas Nazri Aziz berkata beliau hanya akan menarik sokongan terhadap kerajaan Perikatan Nasional jika beliau diarahkan oleh Barisan Nasional ketika Perdana Menteri Muhyiddin Yassin mendapat tekanan hebat supaya beliau meletakkan jawatan.Bercakap kepada Astro Awani, beliau mengesahkan telah menerima surat dari Ahmad Maslan yang meminta ahli Parlimen Umno menyatakan pendirian mereka sebelum 7 Ogos ini.“Saya tidak akan jawab surat tersebut kerana saya tidak melakukan sebarang kesalahan,” katanya sambil menambah bahawa orang yang perlu menunjukkan sebab adalah Presiden Umno Ahmad Zahid Hamidi kerana melanggar keputusan Perhimpunan Agung Umno 2020 (PAU2020).Dalam perhimpunan parti itu pada Mac lalu, Umno bersetuju untuk kekal bersama kerajaan PN sehingga Pilihan Raya Umum ke-15 (PRU15).Nazri berkata jelas sekali Zahid melanggar keputusan tersebut, memetik audio perbualan beliau dengan Anwar selepas PAU pada Mac lalu yang tersebar sebelum ini.Dalam sebuah klip rakaman yang didedahkan MalaysiaNow, Anwar didengar mengucapkan tahniah dan memberikan beberapa arahan kepada Zahid yang kemudian mengucapkan terima kasih kerana sokongan moralnya.“Selain itu saya sudah menyatakan Zahid perlu berjumpa semua ahli Parlimen Umno dan menjelaskan apa yang beliau lakukan tapi sampai sekarang dia tak nak jumpa,” katanya kepada Astro Awani.Nazri yang menarik sokongannya terhadap Muhyiddin pada Januari berkata pada Jun lalu bahawa beliau telah “ditipu” oleh Zahid untuk melakukannya.Beliau memberitahu MalaysiaNow bahawa Zahid adalah orang yang bertanggungjawab merancang langkah tersebut namun beliau sendiri gagal menarik sokongan terhadap PN.Beliau kemudian menyatakan kembali sokongannya terhadap PN pada Julai lalu.Zahid dan najib Razak menjadi antara pemimpin utama menggesa Muhyiddin untuk meletakkan jawatan, mengatakan pada awal minggu ini bahawa beliau memiliki akuan bersumpah daripada ahli-ahli Parlimen Umno untuk menggulingkan perdana menteri.Bagaimanapun, Muhyiddin berkata beliau masih memiliki sokongan majoriti selepas mengadap Yang di-Pertuan Agong.Muhyiddin turut berkata beliau akan membentangkan usul undi percaya di sidang Dewan Rakyat pada September depan.


5 lagi mayat pendatang tanpa izin mangsa bot karam ditemui

Operasi mencari dan menyelamat mangsa bot karam di perairan Tanjung Balau, hari ini menemukan lima mayat dipercayai pendatang tanpa izin yang hilang dalam insiden itu.Ketua Zon II Balai Bomba dan Penyelamat Kota Tinggi Penguasa Bomba Al Hasra Mohamad berkata mayat tiga lelaki dan dua wanita itu ditemukan antara 6.45 pagi dan 7.45 pagi tadi.“Kesemua mayat ditemukan terdampar di persisiran pantai dengan jarak antara 500 meter hingga 2.5 kilometer dari lokasi kejadian,” katanya kepada Bernama hari ini.Penemuan berkenaan menjadikan kesemua mangsa yang dipercayai masih hilang adalah seramai 20 orang.Semalam, 11 warga Indonesia ditemui lemas di pantai berkenaan apabila bot dinaiki mereka karam dalam cuaca buruk dan ombak tinggi, pada awal pagi.Seramai 14 lagi pendatang tanpa izin di dalam bot itu selamat manakala 25 orang dipercayai hilang.


Subsidi mungkin cecah RM71 bilion pada 2022, inflasi terkawal, kata Tengku Zafrul

Malaysia dijangka perlu menampung jumlah subsidi lebih tinggi bagi 2022 yang mencecah RM71 bilion dengan subsidi bahan api sahaja berjumlah RM30 bilion berikutan kenaikan harga minyak mentah.Bercakap pada Mesyuarat Tahunan Forum Ekonomi Dunia (WEF) di Davos, Switzerland, Menteri Kewangan Tengku Zafrul Aziz berkata peningkatan subsidi itu telah menyebabkan kadar inflasi teras lebih rendah pada 2.3%.Menurutnya, biarpun inflasi meningkat, Malaysia sebaliknya bernasib baik kerana mempunyai sumber komoditi dan berbeza dengan negara-negara lain di rantau ini yang tidak berpeluang memperoleh hasil peningkatan harga komoditi bagi menampung impak harga bahan api tersebut.Beliau merupakan antara panelis bagi sesi bertajuk “Global Risks in an Era of Turbulence.”Menjawab pertanyaan mengenai kemampuan kerajaan Asia mengekalkan sokongan domestik bagi harga beras untuk rakyat, Zafrul berkata terdapat banyak bantuan berkaitan yang disalurkan oleh kerajaan bagi memastikan bekalannya terjamin.Malah, pada masa sama, jumlah subsidi yang besar turut diperuntukkan dalam usaha memastikan harga beras dikekalkan berikutan kepentingannya kepada rakyat Malaysia.Menyentuh risiko China ke atas Laut China Selatan, beliau berkata sejajar dengan kedudukan China sebagai rakan dagang terbesar negara ini, Malaysia akan terus berusaha melibatkan China berbanding sebaliknya.“Kita juga berharap apa yang berlaku di China, terutama membabitkan sekatan pergerakan (akibat pandemik Covid-19) tidak banyak menjejaskan rantaian bekalan,” katanya.Zafrul berkata keadaan di China juga memberi impak kepada semua rakan dagangnya.“Sekatan itu ternyata lebih serius daripada sebelum ini dan lebih lama daripada apa yang kita jangkakan biarpun terdapat kesan positif apabila sekatan itu ditamatkan.“Jika anda merujuk kesan limpahan apabila China menarik balik sekatan itu, saya berpendapat bahawa impaknya adalah positif dan boleh diurus,” katanya.


Tapak cadangan pembinaan PDF Lynas kekal di kawasan perindustrian Gebeng

Tapak cadangan bagi pembinaan kemudahan pelupusan kekal (PDF) kilang pemprosesan nadir bumi, Lynas Malaysia Sdn Bhd masih kekal di kawasan perindustrian Gebeng seluas 28.328 hektar dan kini dalam proses menunggu kelulusan pembinaan.Menteri Sains, Teknologi dan Inovasi Dr Adham Baba berkata laporan penilaian kesan radiologi (RIA) telah dihantar manakala penilaian impak alam sekitar (EIA) kawasan itu akan dikemukakan kepada Lembaga Perlesenan Tenaga Atom (AELB) esok sebelum kelulusan pembinaan diberikan.“Pembinaan tapak PDF di Bukit Ketam, Kuantan telahpun ditamatkan, tidak ada berlaku lagi pembinaan PDF di situ dan telah dipindahkan dan dicadangkan di kawasan perindustrian Gebeng berhampiran dengan Lynas Advanced Material Plant (LAMP), iaitu kilang yang Lynas ada sekarang.“Dalam pembinaan PDF, apa yang telah kita laksanakan ialah keperluan RIA dan EIA dipenuhi dan esok laporan RIA akan tamat dan ia telahpun dihantar dan EIA (akan dihantar) esok, selepas itu proses kelulusan dibenarkan. (Pembinaan tapak PDF) ia akan berlaku di tapak sedia ada iaitu bersebelahan LAMP,” katanya pada sesi soal jawab persidangan Dewan Rakyat hari ini.Beliau menjawab soalan tambahan Steven Choong Shiau Yoon (Bebas-Tebrau) yang bertanyakan sama ada pembinaan tapak PDF masih kekal di kawasan Perindustrian Gebeng atau ada tapak cadangan baru serta langkah yang diambil untuk memastikan penduduk di kawasan sekitar selamat sekiranya PDF dibina di kawasan itu.Semasa ditanya Nor Azrina Surip (PH-Merbok) sama ada kerajaan tetap akan meluluskan pembinaan PDF itu memandangkan kawasan yang dicadangkan itu tidak digazetkan sebagai tempat pelupusan sisa toksik, Dr Adham berkata PDF yang akan dibina mematuhi piawaian tempatan serta antarabangsa dan dijamin selamat.“Kawasan yang telahpun digazetkan untuk LAMP sebenarnya sekarang pun ada temporary residual bahan radioaktif itu dan ia perlu dipindahkan ke PDF. Sejujurnya kawasan itu dah ditingkatkan pun dan telah dikaji pemonitoran 20 kilometer radius oleh RIA dan ia selamat.“Kita ada tiga prinsip iaitu keselamatan, perlindungan dan jaminan yang telah kita tetapkan dan ia perlu dipatuhi sebelum kita benarkan (pembinaan PDF),” katanya.Menjawab soalan asal Wong Tack (PH-Bentong) berhubung tanggungjawab terhadap PDF sekiranya berlaku kemusnahan akibat bencana alam, Dr Adham berkata ia bergantung kepada laporan analisis keselamatan akhir yang akan dilaksanakan oleh perunding untuk dinilai dan diluluskan oleh AELB sebelum kemudahan PDF itu selesai dibina.“Lynas bertanggungjawab sepenuhnya membina PDF ini. Untuk tujuan ini ia telah melantik Syarikat Gading Senggara Sdn Bhd sebagai kontraktor bagi proses pelupusan residu penulenan air larut lesap (WLP) ke PDF yang dibina.“Syarikat Gading Senggara Sdn Bhd ini perlu dilesenkan oleh AELB dan sebarang liabiliti yang timbul membabitkan PDF sekiranya Lynas menghentikan operasinya akan ditanggung sepenuhnya oleh pemegang lesen itu,” katanya.


Kebuntuan politik salah rakyat atau ahli politik?

Tindakan Timbalan Menteri Komunikasi dan Multimedia Zahidi Zainul Abidin membuat kesimpulan mudah berhubung kebuntuan politik yang dialami negara sekarang disebabkan pilihan rakyat adalah sesuatu yang tidak boleh diterima.Dakwaannya keputusan rakyat pada Pilihan Raya Umum ke-14 (PRU14) punca kerajaan tidak memiliki jumlah majoriti di Parlimen.Jika rakyat dipersalahkan, mengapa perkataan “rakyat” itu masih digunakan dalam wacana politik, seperti “suara rakyat”, “demi rakyat”, “atas nama rakyat”, “kuasa di tangan rakyat” dan yang popular ketika ini “mandat rakyat”.Ia langsung tidak lekang di bibir-bibir ahli politik ketika berceramah atau berucap di tempat-tempat awam.Dalam cadangan darurat oleh Kerajaan Perikatan Nasional (PN), rata-rata tinjauan pendapat dalam media sosial rakyat dilihat membantah.Adakah keputusan Yang di Pertuan Agong pada Ahad lalu menolak cadangan tersebut mengambil kira bantahan rakyat juga?Rakyat juga sering disebut setiap kali diadakan pilihan raya atau timbul sebarang isu penting, ia tidak bermakna rakyat memainkan peranan utama dalam pertimbangan keputusan parti-parti politik.Ia langsung tidak lekang di bibir-bibir ahli politik ketika berceramah atau berucap di tempat-tempat awam.Dalam Pilihan Raya Negeri Sabah baru-baru kuasa dan kemenangan didahulukan, rakyat  telah dipinggirkan kerana para pemimpin politik gagal mematuhi prosedur operasi standard (SOP).Jari terus menuding ke arah rakyat menjadi punca penularan pandemik ke seluruh negara.Demokrasi negara sering juga dikaitkan dengan “kekuasaan rakyat”, realitinya ia tidak direalisasikan dalam kalangan ahli Parlimen bertindak mengkhianati kepercayaan rakyat yang mengundi mereka.Adakah rakyat telah ditipu dan dikhianati? Bagaimana rakyat sering disalahkan dalam hal ini?Percaturan di sebalik tabir yang membawa kemunculan Kerajaan PN yang tidak mendapat mandat rakyat itu, adakah rakyat dipersalahkan juga?* Penulis adalah pensyarah di Jabatan Komunikasi, Fakulti Komunikasi, Seni Visual dan Komputeran, Universiti Selangor (Unisel)* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


Mahathir mahu Apandi disiasat berhubung peranannya dalam rundingan Jho Low

Dr Mahathir Mohamad menghalakan serangan terhadap bekas peguam negara, Mohamed Apandi Ali berikutan pendedahan beliau mewakili Low Taek Jho dalam percubaan terbaru ahli perniagaan dalam buruan itu mencapai penyelesaian dengan kerajaan Malaysia.
Bekas perdana menteri yang menamatkan perkhidmatan Apandi sebagai peguam negara sejurus selepas pilihan raya umum pada 2018, turut menggesa siasatan dilakukan berhubung sebarang kaitannya dengan dengan Low, yang lebih dikenali sebagai Jho Low.
"Kerajaan hari ini bertanggungjawab untuk menyiasat kerana terdapat unsur kolusi (collusion) dan subahat (complicity) Apandi di dalam jenayah 1MDB untuk memastikan penyamun-penyamun negara yang terbabit di dalam jenayah terancang ini diadili dan dihukum,” kata Mahathir.
Mahathir berkata tindakan Apandi yang “sanggup bersekongkol dengan Jho Low amat mencurigakan”, sambil menambah beliau yakin Apandi tidak melakukan kerja “orang tengah” itu secara percuma.
"Di sini timbul kecurigaan bahawa kerjasama Apandi dengan Jho Low telah bermula semasa dia peguam negara," kata Mahathir.
Ketika dihubungi, Apandi enggan mengulas perkara itu namun memberikan jawapan pendek.
“Saya tahu MalaysiaNow ini siapa punya. Kirim salam saya kepada dia,” dan menambah: “Jadi, tolong hentikan usaha nak pancing-pancing jawapan. Terima kasih.”

Bekas peguam negara Mohamed Apandi Ali.

Pada 14 Julai, MalaysiaNow melaporkan Low gagal dalam usahanya berunding dengan Putrajaya di mana membolehkan beliau pergi ke Amerika Syarikat bagi menyelesaikan kes yang dihadapinya.
Apandi kemudiannya menjelaskan kepada MalaysiaNow peranannya dalam rundingan tersebut adalah sebagai fasilitator di mana beliau di mana beliau mengatur pertemuan melibatkan firma guaman Kobre & Kim yang mewakili Low, dengan Pejabat Peguam Negara (AGC).
"Tujuan mesyuarat itu adalah untuk membincangkan penghantaran pulang wang yang didakwa telah diselewengkan oleh Jho Low dari 1MDB.
"Selepas mesyuarat tersebut, yang pada waktu itu kelihatan positif, namun kemudiannya telah dibatalkan oleh AGC secara tiba-tiba, atas sebab yang hanya diketahui oleh mereka," kata Apandi.
Mahathir berkata Apandi sepatutnya menyesal atas tindakannya membersihkan bekas perdana menteri Najib Razak daripada sebarang salah laku dalam skandal itu.
“Sepatutnya Apandi merasa bersalah dan menyesal kerana pendiriannya menyekat jenayah 1MDB dari dihadap ke mahkamah. "Sekarang, dia sanggup menjadi orang tengah untuk Jho Low mendapat penyelesaian dan diberitakan dengan membayar kerajaan Malaysia RM1.5 billion. Ini bermakna Jho Low bersalah. Jika tidak bersalah kenapa menawar wang untuk menyelesaikan tindakan terhadapnya?” kata Mahathir.
Pada 2016, Apandi mengambil tindakan kontroversi membersihkan Najib daripada sebarang salah laku dalam skandal 1MDB dan mengumumkan tiada pertuduhan akan dibuat terhadapnya.
Namun siasatan berhubung 1MDB dimulakan semula selepas pentadbiran Najib dijatuhkan dan beliau kemudiannya disabitkan kesalahan dan dihukum 12 tahun penjara dan denda sebanyak RM210 juta dalam salah satu pertuduhan melibatkan skandal yang mencetuskan siasatan di beberapa buah negara.


Parlimen bubar, Israel adakan pilihan raya keempat dalam tempoh dua tahun

Kerajaan perpaduan Israel di ambang kehancuran apabila Perdana Menteri Benjamin Netanyahu dan Menteri Pertahanan Benny Gantz gagal mencapai kesepakatan mengenai belanjawan negara bagi tahun ini dan 2021.Netanyahu dikatakan sedang berusaha menangguhkan tarikh akhir bagi mengemukakan belanjawan ke Knesset (parlimen) untuk undian.Israel mungkin mengadakan pilihan raya awal, berikutan pembubaran parlimen kerana pertikaian mengenai belanjawan, umum Speaker Parlimen Yariv Levin menerusi saluran televisyen pada Selasa, lapor Agensi Berita Sputnik.Pilihan raya parlimen itu kelak akan menjadi yang keempat dalam tempoh dua tahun.Menurut laporan, pilihan raya baharu dijangka diadakan pada 23 Mac 2021, kerana ia harus diadakan tiga bulan selepas pembubaran Knesset.Terdahulu pada Selasa, semasa berucap di parlimen, Netanyahu menyalahkan saingan politiknya Gantz dari parti Biru dan Putih berikutan krisis politik yang berlaku.“Saya rasa sepatutnya pada masa sekarang kita cari kekuatan untuk bersatu bagi cari jalan supaya pilihan raya tidak perlu diadakan,” kata Netanyahu.Dilaporkan, parti konservatif Likud pimpinan Netanyahu, yang mengawal kewangan kerajaan, menolak membentangkan belanjawan, melanggar perjanjian disepakati dengan Gantz, menjadikan ia alasan untuk menjatuhkan kerajaan.Mengulas mengenai pilihan raya awal itu, Netanyahu menerusi Twitter menyuarakan harapannya untuk memperoleh kemenangan bersama parti Likud.Netanyahu dan Gantz membentuk kerajaan perpaduan pada Mei, susulan gagal membentuk pemerintahan bersama selepas tiga kali pilihan raya, dengan syarat jawatan perdana menteri mengikut penggiliran.Gantz sepatutnya menggantikan Netanyahu tahun depan.


Tak timbul isu takut mati, kata Noor Hisham

Ketua Pengarah Kesihatan Dr Noor Hisham Abdullah berkata tidak timbul isu takut mati dalam melaksanakan tugasnya untuk memutuskan rantaian jangkitan Covid-19 di negara ini.Mengulas dakwaan seorang ahli Parlimen yang mempersoalkan beliau tidak turun padang ke Sabah, Noor Hisham berkata Kementerian Kesihatan (KKM) sudah membuat perancangan khusus untuk Sabah dan beliau sendiri pergi ke negeri itu pada akhir Ogos lalu untuk melihat pengurusan dan kesiapsiagaan KKM terutamanya bagi Pilihan Raya Negeri Sabah.“Saya juga telah arahkan timbalan saya Dr Chong Chee Kheong untuk turun bersama minggu lepas. Jemilah Mahmood (Penasihat Khas Perdana Menteri mengenai Kesihatan Awam) juga turun dua minggu lepas untuk melihat pengurusan dan isu-isu di Sabah.“Tidak timbul isu kita takut mati. Kita sebagai orang Islam, kita terima kematian itu boleh berlaku di mana-mana, bukan hanya turun padang ataupun tidak,” katanya pada sidang media harian perkembangan Covid-19, di sini hari ini.Mengulas lanjut, Noor Hisham berkata apa yang penting ialah niat untuk melaksanakan tugas dan untuk memutuskan rantaian Covid-19 dalam negara.“Kita boleh selisih pendapat, tetapi apa yang kita laksanakan ialah memutuskan jangkitan Covid-19 dalam negara supaya dapat selamatkan negara kita daripada peningkatan kes dan juga kadar kematian,” katanya.Persidangan Dewan Rakyat hari ini kecoh susulan kenyataan “DG (Ketua Pengarah Kesihatan) takut mati” dikeluarkan Tiong King Sing (GPS-Bintulu) pada sesi perbahasan Rang Undang-undang Perbekalan 2021.Tiong ketika membahaskan rang undang-undang itu mempersoalkan Noor Hisham yang tidak turun padang untuk melihat sendiri situasi Covid-19 di lapangan, sebaliknya hanya membuat sidang media setiap hari melalui siaran langsung televisyen.


Salji, hujan lebat berterusan di California

Penduduk California terpaksa berdepan situasi mencabar apabila ribut membadai negeri itu buat kali kesembilan berturut-turut dalam tempoh tiga minggu.
Fenomena itu turut mengakibatkan banjir kilat, salji lebat dan meragut 19 nyawa setakat ini. Pakar kaji cuaca meramalkan lebih banyak perkara yang sama berulang dalam beberapa hari akan datang.
"Hujan dan salji lebat akan berterusan meliputi kawasan Barat," kata Perkhidmatan Cuaca Kebangsaan (NWS).
Satu hingga tiga kaki (30 hingga 91sm) salji turun pada hujung minggu di bahagian Sierra Nevada, California.
Stesen penyelidikan Universiti California di Berkeley melaporkan beberapa kawasan di tengah Sierra mengalami luruhan salji lebih tujuh kaki dalam tempoh tujuh hari yang lalu dan ia berterusan.
"Tempoh salji sederhana hingga lebat akan berterusan hingga Isnin," tulis pejabat NWS di Sacramento di Twitter.
Presiden Amerika Syarikat (AS) Joe Biden lewat Sabtu mengisytiharkan bencana besar di negeri paling ramai penduduk di negara itu.
Ini sekali gus membolehkan kerajaan persekutuan mempercepatkan bantuan membaik pulih rumah dan menyediakan penempatan sementara kepada penduduk California yang dilanda banjir dan tanah runtuh.
Cuaca lebih kering berlaku awal minggu ini di negeri yang sering dilanda kemarau berbanding kawasan banjir menyebabkan ladang digenangi air, memutuskan laluan perhubungan utama dan menenggelamkan beberapa bandar.
"Cuaca kering kembali pada Selasa, diikuti sistem yang lemah pada Rabu," tulis NWS di Twitter.
Menurut NWS, beberapa kawasan mungkin dilanda banjir "terutamanya negeri yang mengalami cuaca lembap.”
Lebih 11,000 rumah terputus bekalan elektrik di California, menurut portal poweroutage.us, hari ini.


RM164 bilion pelaburan diluluskan di Malaysia pada 2020

Malaysia mencatat sejumlah RM164 bilion pelaburan yang diluluskan melalui 4,599 projek dalam sektor perkilangan, perkhidmatan dan utama pada 2020, kata Menteri Kanan merangkap Menteri Perdagangan Antarabangsa dan Industri Mohamed Azmin Ali.Beliau berkata pelaburan ini diharapkan dapat mewujudkan 114,673 pekerjaan baharu dalam pelbagai sektor ekonomi setelah dilaksanakan.“Sebaliknya, sejumlah 5,287 projek dengan pelaburan berjumlah RM211.4 bilion telah diluluskan pada 2019.“Penurunan ini disebabkan oleh sektor perkhidmatan dan utama yang secara langsung dipengaruhi oleh penurunan permintaan global akibat pandemik Covid-19 dan pelaksanaan Perintah Kawalan Pergerakan (PKP),” katanya dalam satu kenyataan pada Selasa.Menurut kenyataan yang dikeluarkan oleh Lembaga Pembangunan Pelaburan Malaysia (Mida) itu, pada 2020, pelaburan langsung domestik (DDI) menyumbang sebahagian besar daripada jumlah pelaburan yang diluluskan dengan sumbangan 60.9 peratus (RM99.8 bilion), sementara pelaburan langsung asing (FDI) merangkumi baki RM64.2 bilion (39.1 peratus).Sektor perkilangan menerajui jumlah pelaburan yang diluluskan pada 2020 dengan mencatat pelaburan sebanyak RM91.3 bilion, diikuti sektor perkhidmatan RM66.7 bilion dan sektor utama RM6.0 bilion.MIDA berkata China (RM18.1 bilion), Singapura (RM10.0 bilion) dan Belanda (RM7.0 bilion) adalah tiga sumber FDI teratas daripada keseluruhan sektor ekonomi di Malaysia, menyumbang lebih daripada separuh (54.8 peratus) daripada jumlah FDI yang diluluskan bagi tahun ini.Selangor (RM38.7 bilion) mencatatkan pelaburan tertinggi yang diluluskan pada tahun lepas, diikuti Sabah (RM21.0 bilion), Sarawak (RM19.6 bilion), Wilayah Persekutuan Kuala Lumpur (RM17.1 bilion) dan Pulau Pinang (RM16.0 bilion).“Lima negeri ini sahaja menyumbang lebih 60 peratus daripada jumlah pelaburan yang diluluskan bagi 2020,” katanya.Mengenai sektor perkilangan, Mida berkata, bilangan projek perkilangan yang diluluskan meningkat sebanyak 6.2 peratus daripada 988 projek pada 2019 kepada 1,049 projek pada 2020.“Apabila dilaksanakan, projek perkilangan yang diluluskan ini akan mewujudkan pekerjaan baharu bagi lebih daripada 80,000 orang.“Daripada jumlah tersebut, 35.8 peratus adalah jawatan pengurusan, teknikal dan penyeliaan (MTS), termasuk jurutera, penyelia penyelenggaraan kilang, pembuat tools and die, juruteknik, kakitangan teknologi maklumat (IT), pengawal kualiti, juruelektrik dan pengimpal,” katanya.MIDA berkata, FDI menyumbang 62 peratus (RM56.6 bilion) daripada jumlah pelaburan yang diluluskan dalam sektor perkilangan, sementara pelaburan domestik merangkumi baki 38 peratus (RM34.7 bilion).‘’Penting untuk diperhatikan bahawa di sebalik situasi yang mencabar, DDI melonjak 22.6 peratus sementara FDI meningkat 3.9 peratus berbanding 2019,” katanya sambil menambah China merupakan pelabur paling utama dalam sektor perkilangan di Malaysia, menyumbang RM17.8 bilion daripada jumlah pelaburan asing yang diluluskan dalam sektor tersebut.“China juga merupakan sumber pelaburan asing terbesar dalam sektor perkilangan selama lima tahun berturut-turut,” katanya.Mida berkata sumber FDI utama yang lain termasuk Singapura (RM8.8 bilion), Belanda (RM6.5 bilion), Amerika Syarikat (RM3.7 bilion),  Hong Kong (RM2.9 bilion), Switzerland (RM2.8 bilion), Thailand (RM1.9 bilion), Jepun (RM1.7 bilion) dan Korea Selatan (RM1.4 bilion).Selangor (RM18.4 bilion) adalah penerima pelaburan terbesar dalam sektor perkilangan bagi 2020, diikuti Sarawak (RM15.7 bilion), Pulau Pinang (RM14.1 bilion), Sabah (RM12.0 bilion) dan Johor (RM6.8 bilion).Lima negeri ini menyumbang 73.4 peratus daripada jumlah pelaburan yang diluluskan dalam sektor tersebut tahun lepas.Mengulas mengenai pencapaian itu, Azmin berkata, walaupun berdepan dengan cabaran akibat pandemik, pelaburan projek baharu yang merangkumi 66.9 peratus daripada keseluruhan projek perkilangan yang diluluskan, tetap dapat dijana pada 2020.“Ini adalah bukti usaha Miti dan Mida untuk memastikan kelangsungan perniagaan dan dasar yang mesra pelabur dilaksanakan untuk membolehkan pelabur mempunyai keyakinan mewujudkan operasi baharu di negara ini,” katanya.Beliau berkata, pasukannya kami juga telah bekerja keras untuk memastikan projek yang diluluskan dapat dilaksanakan dengan lancar.“Ini dapat dilihat melalui peringkat pelaksanaan yang baik bagi projek yang telah diluluskan. Bagi tempoh 2016-2020, daripada 4,178 projek yang telah diluluskan, 70.0 peratus pelaburan bernilai RM197.2 bilion telah dilaksanakan di negara ini,” katanya.


Gadis Johor kahwin di Punjab, pemimpin Amanah salahkan kerajaan

Seorang pemimpin kanan Amanah mahu kerajaan mengambil tindakan terhadap seorang gadis Melayu-Islam kerana melangsungkan upacara perkahwinan mengikut istiadat Sikh di wilayah Punjab, India.Pengerusi Amanah Terengganu Raja Bahrin Shah mengatakan Menteri di Jabatan Perdana Menteri (Hal Ehwal Agama), Zulkifli Mohamad Al-Bakri harus menjalankan siasatan rasmi status agama Illi Najwa Saddique, selepas video perkahwinannya menjadi tular.Illi Najwa, yang merupakan anak saudara kepada Ahli Parlimen Kota Tinggi Halimah Mohamed Sadique dari Barisan Nasional, sebelum ini menjelaskan suaminya, kapten hoki India Manpreet Singh Parwarwas, memeluk Islam tahun lepas.Undang-undang perkahwinan Islam di Malaysia melarang orang Islam berkahwin dengan orang bukan Islam.Tetapi Raja Bahrin mengatakan kerajaan dan pihak berkuasa agama Islam berkaitan perlu tampil memberikan penjelasan.“Jelaskan bagaimana kerajaan ‘Melayu Islam’ Perikatan Nasional serta Jabatan Agama Islam berkaitan boleh memberi kebenaran untuk Iilli Saddique terbang dan berkahwin di India dalam majlis sedemikian rupa ketika sekatan perjalanan Covid-19,” soal beliau.Raja Bahrin mengatakan isu berkenaan melibatkan sensitiviti agama Islam, dan pihak berkuasa perlu mengambil “tindakan tegas”.Dalam satu klip video yang dikongsi di media sosial menunjukkan Manpreet dan Illi bertukar-tukar ikrar perkahwinan mereka dalam upacara perkahwinan tradisional Punjabi.Difahamkan pihak berkuasa Malaysia dan India memberi kebenaran khas untuk mereka bagi menghadiri majlis perkahwinan itu.Illi Najwa yang ibunya juga merupakan seorang pemain hoki profesional, baru-baru ini meluahkan rasa tertekan dengan kecaman yang diterima membabitkan ibu saudaranya, Halimah.“Saya tidak pernah menukar nama atau agama seperti yang didakwa, nama saya akan kekal Illi Najwa Anuar Hussin Saddique. Keluarganya memanggil saya Navpreet sejak 2012 disebabkan mereka sukar menyebut nama saya,” katanya dalam satu kenyataan yang dikongsi pembantu kepada Halimah.


Kanak-kanak berumur 8 tahun meninggal dunia akibat Covid-19 di Sarawak

Seorang kanak-kanak perempuan berusia lapan tahun dari Serian meninggal dunia selepas dimasukkan ke hospital akibat komplikasi tenat jangkitan Covid-19, kata pihak berkuasa Sarawak hari ini.Mangsa yang diuji positif Covid-19 pada 21 Ogos lalu adalah salah seorang dari dua pesakit yang meninggal dunia di negeri itu hari ini.Seorang lagi korban adalah lelaki berusia 59 tahun dari Sibu yang diuji positif pada 23 Ogos lalu.Institut Kesihatan dan Perubatan Komuniti (IHCM) di Universiti Malaysia Sarawak berkata kehadiran varian Delta kini dikenal pasti sebanyak 99% di bahagian Kuching dan turut dikesan di 10 kawasan di negeri itu.“Sebanyak 178 kes varian Delta baharu dikesan dan ini merupakan kadar pengesanan varian Delta setinggi 83%,” kata Pengarah Jabatan Kesihatan Sarawak Mohamed Sapian Mohamed dalam satu kenyataan hari ini.“Kehadiran virus Delta ini yang mempunyai kebolehjangkitan yang tinggi iaitu lima sehingga lapan kali lebih tinggi berbanding dengan varian SARS-CoV lain menjadikannya faktor utama keberjangkitan kes yang tinggi di Sarawak, khususnya di Zon Selatan.”Beliau turut menambah 30% daripada kes harian merupakan golongan di bawah umur 18 tahun yang masih belum layak menerima vaksin di negeri itu.Berhubung kes-kes baru yang dikesan pada Ogos, beliau berkata, 99% daripadanya adalah asimptomatik atau bergejala ringan.Beliau turut menjelaskan kadar penggunaan katil bagi kes-kes kritikal di Sarawak meningkat pada bulan ini namun masih “terkawal”.“Sekiranya kes masih banyak dan meningkat setiap hari, penggunaan sumber tenaga dan perkhidmatan kesihatan mungkin akan lumpuh.“Ini akan mengakibatkan tindakan-tindakan intervensi seperti pengasingan pesakit dan pengesanan kontak akan terjejasteruk,” katanya.Sarawak merekodkan 2,522 kes positif hari ini, menjadikan kes keseluruhan di Sarawak sebanyak 112,245 dengan 513 kematian.


Penjawat awam bersolidariti, sumbang elaun RM30 juta kepada Akaun Amanah Bencana

Ketua Setiausaha Negara Mohd Zuki Ali hari ini mengumumkan solidariti penjawat awam dalam mendepani pandemik Covid-19 ketika ini dengan menyumbangkan sejumlah RM30 juta elaun tetap yang dinikmati penjawat awam pelbagai tahap kepada Akaun Amanah Bencana.Dalam sebuah kenyataannya hari ini, Zuki menyifatkan sumbangan tersebut sebagai manifestasi solidariti penjawat awam dan tanda kebersamaan dalam usaha kerajaan memerangi pandemik Covid-19.“Sebahagian imbuhan tetap keraian (ITK) bagi pengurusan tertinggi dan Gred 44 hingga Gred 56, serta imbuhan tetap khidmat awam (ITKA) bagi Gred 29 hingga Gred 41 yang dinikmati oleh penjawat awam pada masa kini akan disumbangkan kepada Akaun Amanah Bencana.“Sumbangan dari lebih 800,000 penjawat awam (tidak termasuk frontliners serta penjawat awam Gred 1 hingga Gred 28) adalah dianggarkan berjumlah lebih RM30 juta.”Menurut Zuki, penjawat awam sentiasa menjadi tulang belakang kerajaan dalam usaha mengimbangi nyawa dan kehidupan.“Semoga pengorbanan ini menjadi asbab kebaikan dalam kehidupan bagi setiap anggota Perkhidmatan Awam dan ahli keluarga kita.Semalam, Perdana Menteri Muhyiddin Yassin telah mengumumkan Program Strategik Memperkasa Rakyat dan Ekonomi Tambahan bernilai RM40 bilion sebagai tambahan kepada program-program pakej bantuan sejak tahun lalu.Pelbagai inisiatif diumumkan bagi mengukuhkan sistem kesihatan negara selain menyediakan bantuan tambahan kepada rakyat dan perniagaan yang terjejas.


Annuar gesa BN berkempen secara matang, elak burukkan pihak lain

Kempen Barisan Nasional (BN) dalam Pilihan Raya Negeri (PRN) Melaka harus dilaksanakan secara matang tanpa perlu memburukkan pihak lain, kata Menteri Komunikasi dan Multimedia Annuar Musa.Ahli Parlimen Ketereh itu berkata semasa berkempen, calon BN perlu memberikan penekanan dan memaklumkan pengundi, tentang usaha-usaha yang akan dilakukan untuk kesejahteraan rakyat.“Kempen mesti terarah kepada memberitahu apa yang kita hendak lakukan, daripada memburukkan mana-mana pihak sebab akhirnya bila kita menang, kita kena kerja untuk rakyat,” katanya ketika ditanya mengenai kempen PRN Melaka itu.Annuar yang ditemui selepas majlis penyampaian bantuan Deepavali Rumah Prihatin di Rumah Prihatin @ Grand Seasons, berkata soal peluang Umno untuk memenangi PRN Melaka itu adalah terpulang kepada rakyat Melaka untuk menentukannya.“Jadi Umno atau parti-parti lain hendaklah bertawakal kepada Allah dan menyerahkan mandat kepada rakyat. Biarlah rakyat yang menentukan.“Sebagai ahli Umno, saya doakan agar Umno menang di tempat-tempat yang Umno tawarkan diri untuk bertanding,” katanya.Ketika ditanya sama ada terdapat ruang untuk Umno dan PAS “menyelamatkan” kerjasama politik menerusi Muafakat Nasional (MN), Annuar berkata apa yang telah diputuskan kedua-dua parti itu ketika ini tidak akan kekal selama-lamanya.“Pada saya ia (keputusan parti menghadapi PRN Melaka secara berasingan) adalah satu perlawanan pramusim dan tidak bermakna kekal seperti itu.“Memang parti telah membuat pendirian dan kita ikut apa yang diputuskan, namun asasnya (perjuangan) tidak berubah iaitu kita harus berusaha mewujudkan solidariti nasional dan kurangkan konflik dan pertelingkahan,” katanya.PRN Melaka yang ditetapkan pada 20 November ini adalah susulan pembubaran DUN Melaka pada 4 Oktober lepas selepas empat Ahli Dewan Undangan Negeri menarik sokongan terhadap kepimpinan Ketua Menteri Melaka Sulaiman Md Ali.Dalam pilihan raya ini, BN bertanding di kesemua 28 kerusi Dewan Undangan Negeri (DUN) dengan Umno 20 kerusi, MCA (tujuh) dan MIC (satu).